ועדת החינוך, התרבות והספורט, כנסת 23, פרוטוקול מספר 23, 2020-07-13 10:08

רם שפע: בוקר טוב לכולם.

רם שפע: שלום לכל הנוכחים.

רם שפע: אני שמח לראות שהדיון שלנו מעורר הדים ולראיה מספר חברי הכנסת נכבדים.

רם שפע: אני רוצה לברך אותך חבר הכנסת סמי אבו שחאדה שחזרת אלינו מהקורונה ואתה בריא.

רם שפע: ייאמר לזכותך שהתמדת מאוד ואני חושב שהיית בכל הדיונים שלנו, אולי למעט אחד.

רם שפע: יישר כוח.

רם שפע: תודה רבה לחבר הכנסת כסיף שהסכים בהתראה מאוד קצרה, אתמול בבוקר, לדחות את הדיון שהיה אמור להיות היום בשעה הזו ולהעביר אותו ליום רביעי.

רם שפע: זה טוב שיש לנו עוד יומיים להתכונן לדיון שהבאת לנו.

עופר כסיף: אני מתנצל.

עופר כסיף: אני צריך לצאת רגע לריאיון.

רם שפע: בסדר גמור.

רם שפע: רציתי לומר לך תודה ותודה לכם חברי הכנסת שהצטרפתם.

אורלי פרומן: צריך לומר תודה רבה ליושב ראש שהקדים אותנו.

אורלי פרומן: אני כבר החלטתי להגיש דיון מהיר בנושא הזה אבל כבר אתה מקיים את הדיון.

רם שפע: לא הצלחתי לעקוב אחרי מספר חברי הכנסת הרציניים שביחד אתי הבינו שאין ברירה אלא לקיים דיון דחוף בנושא הזה.

רם שפע: אני חושב שיש שישה חברי כנסת שפנו אלי בין יום ראשון בבוקר לצוהריים.

אופיר סופר: אנשים התקשרו אליך אבל סיננת.

רם שפע: נמצאים אתנו הרבה אנשים ב-זום והרבה הגיעו לכאן כי ברור לכולנו שאנחנו בדרמה אמיתית.

רם שפע: אנחנו כבר הרבה זמן מבינים ומתריעים שהקיץ של בני ובנות הנוער בישראל הולך באמת להיות קטסטרופה.

רם שפע: אין לי דרך אחרת להגדיר את זה.

רם שפע: זה נכון באופן כללי לכל מה שקשור לקורונה וזה נכון להצטלבות המקרים של מה שקשור, בעצם הפיצול המשמעותי במשרד החינוך.

רם שפע: חשוב לומר ששני הנושאים שמצטלבים כאן - האחד, אך ורק קשור לקורונה, תו סגול, בריאות והאתגר שבקיום פעילות, והשני הוא הבעיות התקציביות שבעצם רובן נובעות מהפיצול במשרד החינוך והן לא קשורות לקורונה – ואנחנו ננסה לאורך הדיון הזה, כל אחד בהקשרים שלו, לראות אם אנחנו מצליחים לתת מענה לשני הדברים.

רם שפע: אתמול בצוהריים קיימנו פגישת זום , אני ביחד עם שר הביטחון וראש הממשלה החליפי בני גנז עם נציגי הארגונים, התנועות והשין-שינים שהם חלק מאותה בעיה ושמענו לעומק את האתגרים.

רם שפע: אני חייב לומר, כמו שאתם יודעים, שאני וגם הוועדה ורוב חברי הכנסת כאן מלווים כבר הרבה זמן את האתגר.

רם שפע: כלומר, זה לא שאתמול לראשונה נחשפנו אבל שוב אתמול שמענו כמה הבעיות הן מאוד מאוד קשות.

רם שפע: ייאמר לזכות התנועות והארגונים שהם דאגו שהרבה מאוד חניכים ידאגו שאנחנו נדע כמה הבעיה עוד יותר קשה.

רם שפע: מי שלא ענינו לו, אנחנו מתנצלים.

תהלה פרידמן: תודה לחניכי הצופים.

רם שפע: אני מאוד משתדל לענות לכל הווטסאפים אבל זה לא פשוט.

מרב מיכאלי: אי אפשר.

מרב מיכאלי: זאת הזדמנות טובה להגיד לכם שתדעו שזה לא אפקטיבי לשלוח לנו ווטסאפים כי אי אפשר לעמוד בזה.

מרב מיכאלי: יוצא שאנחנו לא עונות ואני לא בגלל שאני לא רוצה אלא כי זה יורד כל כך נמוך שאני כבר לא מוצאת אותם.

מרב מיכאלי: תשלחו בבקשה מייל ללשכה בכנסת ואז יש עוד עיניים שרואות אותו.

מרב מיכאלי: זו פנייה נרגשת שלי.

מרב מיכאלי: אני ממש כל כך מתבאסת שאני לא מצליחה לענות על הודעות.

מרב מיכאלי: תשלחו מייל ללשכה בכנסת, בבקשה.

אורלי פרומן: או ווטסאפ אחד בשם כולם.

אורלי פרומן: זה מספיק חזק.

רם שפע: אני מתחבר לזה ואומר – ואני בטוח שאת מסכימה אתי - שזה בסדר גמור שהציבור ירגיש נוח להטריד את נבחרי הציבור שלו אבל שידעו שאנחנו רוצים, אבל לא תמיד מצליחים, לענות.

רם שפע: ברמת האפקטיביות, אני מבין.

רם שפע: אני אנסה לתת זכות דיבור למי שביקש את הדיון כי הוא יוצא.

רם שפע: אני בטוח שיש הרבה חברי כנסת שרוצים להתייחס, אז ננסה לעשות איזשהו פינג פונג.

רם שפע: תהלה פרידמן פנתה אלי ראשונה כי היא אמרה שהיא יוצאת.

רם שפע: בבקשה.

תהלה פרידמן: תודה רבה.

תהלה פרידמן: בוקר טוב.

תהלה פרידמן: אני מראש אומרת שאני אצא ואז אחזור כי הדיון הזה בעיני הוא דיון מאוד חשוב.

תהלה פרידמן: נראה לי שאפשר לוותר על כל הקלישאות.

תהלה פרידמן: לכולנו ברור שתנועות נוער הן דבר סופר חשוב לחוסן של החברה הישראלית, לבריאות של בני הנוער וגם לבריאות הפיזית.

תהלה פרידמן: אני חושבת שפעילות מוסדרת בתנועות נוער, בחוגי סיירות, בקייטנות היא בטוחה יותר מאשר שהם יסתובבו בקניונים, ברחובות, בחופי הים וכולי והיא גם חברתית משמעותית בטוחה יותר.

תהלה פרידמן: יש לנו שלושה נושאים כאשר הראשון הוא ה-20 מיליון שקלים שנעלמו במעבר ממרד החינוך למשרד החינוך המשלים.

תהלה פרידמן: זה דבר שגם אם יש פה בעיה חשבונאית – ויכול להיות שהכול בתום לב וזאת תקלה – אבל במצב החירום שאנחנו בתוכו, זה דבר שאנחנו צריכים לשמוע ממשרד האוצר איך הנושא הזה נפתר עכשיו.

תהלה פרידמן: הנושא השני הוא הפעילות של המסגרות לנוער בתו סגול.

תהלה פרידמן: חוגי סיירות לפחות וגם תנועות נוער פועלים בחודש האחרון ואפשר לבדוק נתוני הדבקה.

תהלה פרידמן: אפשר לראות שאין הדבקה במסגרות האלה.

תהלה פרידמן: אין.

תהלה פרידמן: עכשיו אנחנו כבר אחרי תקופה בתוך הקורונה ואנחנו יודעים מה קורה.

תהלה פרידמן: אני יודעת לפחות לגבי חוגי הסיירות שבודקים את זה ואין שם הדבקה.

תהלה פרידמן: אין הצדקה לסגור אותם אלא להפך, זה יוביל להסתובבות של בני הנוער וליותר הדבקה כי הם יסתובבו בלי כללים.

תהלה פרידמן: יש לי שלוש כאלה בבית שלי.

תהלה פרידמן: האופציה היא לא בין לשבת בבית לבין להיות בתנועת נוער או במסגרת.

תהלה פרידמן: האופציה היא להיות בתנועת נוער במסגרת לבין להיות עם החברים שלהם בכל מיני מקומות בלי מסכות.

תהלה פרידמן: יסלחו לי הבנות שלי, הן נהדרות, בטוח שהן עם מסכות והכול טוב, אבל בסוף לבני הנוער עדיף להיות במסגרת.

תהלה פרידמן: תודה ליושב ראש.

תהלה פרידמן: אני מצפה לקבל את התשובות ממשרד האוצר וממשרד החינוך לגבי התקציב ושל קבינט הקורונה לגבי התו הסגול.

רם שפע: תודה.

רם שפע: חברת הכנסת סונדוס סאלח.

רם שפע: אני מבקש מכולכם, אנחנו צריכים להיות קולגיאליים, כל מי שידבר קצר, ייתן אפשרות לעוד מישהו להתייחס בהמשך הדיון.

רם שפע: אני אומר את זה באופן כללי.

סונדוס סאלח: הסכנה שנמצאת בסוגיה של סגירת מסגרות הנוער טמונה בשני מישורים.

סונדוס סאלח: ראשית, המעמד של החינוך הבלתי פורמלי בארץ בכלל, ושנית, שמקבלי ההחלטות אודות החינוך, הם לא מומחים בחינוך ואז הם לא יודעים מה המשמעות לסגור את המסגרות האלה, מה המשמעות לתת לבני הנוער להסתובב ברחובות.

סונדוס סאלח: מישהו חושב שזה חוסם אותם מלהידבק או להדביק אנשים אחרים?

סונדוס סאלח: להפך.

סונדוס סאלח: דרך מסגרות נוער נוכל להעביר מסרים חברתיים, בריאותיים, כלכליים ואת כל המסרים שאנחנו רוצים.

סונדוס סאלח: סגירת המסגרות האלה, להפך, היא מפזרת את האנשים יותר ברחובות, בין המשפחות, בין הזקנים, בין אנשים שנמצאים בסכנת הידבקות.

סונדוס סאלח: לסגור אותם זה הפוך ולאפשר לנגיף להסתובב חופשי יותר ולחשוף אותם לסכנה רבה יותר, ועוד יותר גרוע – אלה אנשים שאנחנו יכולים לאבד אותם ברמה החברתית.

סונדוס סאלח: צריך לראות שהחינוך הבלתי פורמלי הוא חינוך משלים ואנחנו יצאנו ממשבר חינוכי וצריך להדביק פערים גם חינוכיים, גם לימודיים וגם חברתיים.

סונדוס סאלח: תודה רבה.

רם שפע: חברי הכנסת, אני מצטער, אני לא יכול שכולכם תדברו ורק אחר כך נשמע אחרים.

רם שפע: אני רוצה לשמוע גם את הנציגים שאתנו ב-זום וגם את אלה שהגיעו לכאן.

מרב מיכאלי: ברשותך, שאלה קונקרטית.

מרב מיכאלי: שיתייחסו לעניין הקיצוץ בתקציב.

מרב מיכאלי: לא הבנתי איך במעבר בין משרד החינוך למשרד החדש, לא משנה השם שלו, למה נשר בדרך שליש מהתקציב.

רם שפע: תודה רבה לך.

רם שפע: אני אדגיש נושא שאולי לא ברור ואעשה סדר באירוע הזה.

רם שפע: לאחר מכן חגי יתייחס ואולי אפילו כבר יהיו לו תשובות.

רם שפע: משרד החינוך התפצל לשני משרדים – משרד החינוך ומשרד להשכלה גבוהה משלימה.

מרב מיכאלי: ומים.

רם שפע: מים בהקשר הזה לא רלוונטי אבל בסדר, מקבל את ההערה.

רם שפע: המילה משלימה טומנת בחובה את החינוך הבלתי פורמלי בישראל.

רם שפע: אני לא נכנס לזה אבל נראה לי שיש לנו הסכמה שהמילה הזאת הרבה מאוד פעמים מייצרת פחיתות לערך האדיר שיש לחינוך הזה ולכל מה שקורה מחוץ לכותלי בית הספר.

רם שפע: אז, מה שקרה, שבמשך הרבה מאוד שנים גם תנועות הנוער, גם ארגוני נוער, גם ה-שין-שינים, גם קבוצות המחנכים, גם כפרי הנוער וגם עוד תקנה שאני לא זוכר, היו בעצם על בסיס יחסית נמוך ומשרד החינוך תקצב אותם במשך הרבה שנים בכסף תוספתי.

רם שפע: כרגע, כשיש פיצול בין המשרדים, משרד החינוך עד עכשיו, או שני המשרדים האלה, לא מצאו את הדרך להביא את כל הכסף התוספתי כי הוא בעצם היה בסיס.

רם שפע: אתם מבינים שאם במשך חמש או 10 שנים ארגון בונה על הכסף שכל שנה מגיע אליו, הוא הופך להיות הבסיס שלו וכל פעילות תנועות הנוער וארגוני הנוער בעצם כבר הרבה שנים בנויות על התוספת הזאת.

רם שפע: אז יוצא מצב שאם התוספת לא עוברת למשרד של אלקין, התקציב של התנועות, הארגונים והשאר יכול להיות מקוצץ בשליש או בחצי.

רם שפע: זאת המשמעות.

רם שפע: זה מה שקורה.

רם שפע: אנחנו עכשיו נשמע את משרד החינוך וכמובן שאחר כך נשמע גם את נציגי משרד האוצר ואני מקווה מאוד שייתנו תשובות כי הדבר הזה בעצם לא תלוי באף אחד, חוץ ממי שנמצא כאן אתנו ב-זום ויכול לקבל פתרון כבר היום.

רם שפע: בבקשה, חגי גרוס, מינהל חברה ונוער במשרד להשכלה גבוהה ומשלימה.

חגי גרוס: בוקר טוב.

חגי גרוס: אני רוצה להתייחס לשתי הסוגיות ולעשות הפרדה ביניהן.

חגי גרוס: הסוגיה הראשונה היא עצירת הפעילות של החינוך הבלתי פורמלי.

חגי גרוס: זה באמת בלתי נתפס ובלתי מתקבל על הדעת, כמו שאמרו קודמיי לדיון.

חגי גרוס: התסכול מתגבר לאור הפרסומים שיש היום דיון האם לפתוח בריכות שחייה או חדרי כושר.

חגי גרוס: עם כל הכבוד, הפעילות של הנוער שמפוקחת ומבוקרת והם לוקחים את זה על עצמם באחריות מאוד מאוד גדולה, לא יכול להיות שהיא לא תפעל.

חגי גרוס: אני גם אוסיף ואומר שזה לא רק נזק לקיץ הנוכחי אלא זה גם נזק לעתיד, כי מה שעוצרים זה גם את הסמינרים ואת כל ההכשרות של המד"צים.

חגי גרוס: המשמעות היא שבשנים הבאות לא יהיו מדריכים בכל הפעילות הזאת.

חגי גרוס: תחום נוסף שקשור לרשויות המקומיות הוא ערי הילדים והנוער.

חגי גרוס: הכסף קיים, התקציב קיים אבל הוא לא מופעל.

חגי גרוס: זאת עוד פעילות שחייבת להתקיים כדי שהנוער לא יסתובב ברחובות.

חגי גרוס: זה דיון אחד ואני באמת קורא מכאן לכל שיכול להפעיל את הלחץ על מקבלי ההחלטות ולאפשר את הפתיחה.

חגי גרוס: אני אוסיף כאן גם את הנושא של הפעילות השוטפת בסניפים.

חגי גרוס: הרי הסניפים – גם של התנועות וגם של הארגונים וגם מועדוני הנוער ברשויות המקומיות – פתוחים באמצע השבוע.

חגי גרוס: אני לא מדבר על טיולים, לא על סמינרים, אלא מדובר על מקומות אליהם באים החבר'ה הצעירים, עושים פעילות ערכית - כמו שאמרתי, מבוקרת ומפוקחת על פי כל כללי התו הסגול – וגם אם התקבלה איזושהי לבטל את הטיולים ואת הסמינרים, עדיין צריך לעמוד על כך שהפעילות השוטפת תתקיים ולנוער יהיה בית מעבר למסכים שכיום הוא מולם.

חגי גרוס: לגבי התקציב.

חגי גרוס: רם, אתה הצגת את זה בצורה מאוד מאוד מדויק.

חגי גרוס: במעבר ממשרד החינוך למשרד ההשכלה הגבוהה והמשלימה, כל הכספים התוספתיים שבעבר ניתנו על ידי משרד החינוך, כרגע לא מועברים ובעיניי המדינה צריכה לתת כאן איזשהו פתרון.

חגי גרוס: הרי הוחלט שתהיה הקפאה של תמונת המצב, מכל הבחינות.

חגי גרוס: תמונת המצב היא סכום תקציבי שמאפשר לכל הפעילויות הבלתי פורמליות לפעול.

חגי גרוס: במהלך השנים שאני מלווה את הפעילות של התנועות, של הארגונים, של יחידות הנוער וכולי, הם עמדו בכל היעדים המספריים.

חגי גרוס: מספר החניכים עלה והתקציב הנוכחי, זאת אומרת, תמונת המצב הנוכחית משקפת את היכולת לאפשר פעילות עם מספר החניכים ואת תחומי הפעילות שקיימים כיום.

חגי גרוס: המשמעות של קיצוץ היא פגיעה ולצערי - אנחנו נשמע עוד מעט את הנציגים השונים - הפגיעה היא בעיקר בפריפריה כי האנשים החזקים יוכלו לשלוח את הילדים שלהם לפעילות ממומנת אבל הפריפריה לצערנו לא תעשה זאת.

קטי קטרין שטרית: בבקשה תחזור על התפקיד שלך.

רם שפע: חגי גרוס הוא מנהל מינהל חברה ונוער.

רם שפע: היה במשרד החינוך.

קטי קטרין שטרית: אז הוא המדינה.

קטי קטרין שטרית: אני הבנתי שהוא פנה למדינה.

רם שפע: הוא חלק מהמדינה.

רם שפע: כן.

אורלי פרומן: חגי, אתה יכול לדבר בבקשה במספרים?

רם שפע: גם אני אשמח לשמוע מספרים.

אורלי פרומן: מה היה בסיס התקציב, מה היה התקציב התוספתי, כמה עובר אתכם או עבר.

חגי גרוס: בגדול.

חגי גרוס: אני לא אזכיר מספרים במפורש, נמצאים כאן גם נציגי משרד החינוך.

רם שפע: למה?

רם שפע: אין סיבה ש לא תדבר על המספרים.

רם שפע: אנחנו מכירים את המספרים.

רם שפע: אם צריך, גם אני יכול לומר אותם.

רם שפע: חלק מהתפקיד שלך הוא להציג את המספרים ויש לנו אינטרס משותף לגרום לתקציב לעבור.

חגי גרוס: אני אומר שבגדול מדובר בתנועות הנוער, כ-20 מיליון שקלים, בארגוני הנוער בסכום זהה, בערי ילדים ונוער מדובר על תקציב של כ-11.5 מיליון שקלים שכרגע לא עובר לרשויות.

אורלי פרומן: הוא אמר ש-51.5 מיליון לא עברו אתכם ממשרד החינוך?

קריאה: כן.

קריאה: זה מה שהוא אמר.

קארין אלהרר: רם, אפשר את רשות הדיבור?

קארין אלהרר: עוד 10 דקות יש לי דיון בוועדה אחרת.

רם שפע: כן.

רם שפע: חברת הכנסת קארין אלהרר אבל הבטחתי לחבר מפלגתך לדבר קודם.

רם שפע: יוראי, אתה רוצה לומר כמה מילים?

יוראי להב-הרצנו: כן.

יוראי להב-הרצנו: תודה על קיום הדיון החשוב הזה.

יוראי להב-הרצנו: דיברתי אתמול עם מדריכים של הצופים וצופי הים והדבר המרגש ביותר בשיחה אתם היה שהם לא דיברו על עצמם, לא על התנאים שלהם, לא על העתיד שלהם אלא הם דיברו אך ורק על החניכים שלהם, על הפערים שלהם, על מה שהחניכים מקבלים בתנועות הנוער, על חניכי צמית שאלה חניכים עם צרכים מיוחדים.

יוראי להב-הרצנו: אותם בני נוער שבעיניי הם ההנהגה הבאה של מדינת ישראל מרגישים שיורקים להם בפרצוף, שמשרדי הממשלה יורקים להם בפרצוף.

יוראי להב-הרצנו: אדוני היושב ראש, אתה העלית את העובדה שהתקציבים לא הועברו ואנחנו כרגע נמצאים במצוקה הנוראה הזאת בגלל שהוקם משרד חדש שאליו לא הועברו התקציבים ממשרד החינוך.

יוראי להב-הרצנו: הנה פתרון - אל תקימו כל כך הרבה משרדים, תסגרו את המשרד המיותר הזה להשכלה גבוהה משלימה, משאבי מים ועוד כמה דברים של משרד מנופץ ותחזירו את הדברים ואת האחריות למשרד החינוך שמורגל ועושה את זה.

יוראי להב-הרצנו: חברים, זאת לא השכלה משלימה.

יוראי להב-הרצנו: בלי תנועות נוער, בלי פעילות תנועות נוער, אין חינוך במדינת ישראל.

יוראי להב-הרצנו: כפי שאמר מנהל מינהל חברה ונוער, הפגיעה התקציבית לא פוגעת בהנהגות החזקות, באזורים המבוססים של ישראל אלא היא פוגעת באזורי הפריפריה ובפריפריה החברתית והגיאוגרפית.

יוראי להב-הרצנו: אני פשוט לא מצליח להבין את ההחלטה המשוגעת הזאת.

יוראי להב-הרצנו: באמת, אני רוצה לשאול את משרדי הממשלה איפה אתם מצפים שבני הנוער יסתובבו.

יוראי להב-הרצנו: ברחובות?

יוראי להב-הרצנו: איפה אתם רוצים שהם ישוטטו?

יוראי להב-הרצנו: האם אנחנו רוצים שהם יסתובבו במקומות שאנחנו לא יודעים היכן הם, בלי פיקוח, בלי הבחנה?

יוראי להב-הרצנו: או שהם יסתובבו במסגרות מפוקחות בהם עובדים בקבוצות קטנות מתחת לכיפת השמים, כשהם שמים את המסכות על הפרצוף ושומרים על עצמם.

יוראי להב-הרצנו: מעבר להיבט הבטיחותי מדובר כאן בהפקרות מול מסגרות שיוצקות ערכים ותכנים.

יוראי להב-הרצנו: אני שואל, השתגענו?

יוראי להב-הרצנו: השתגענו?

יוראי להב-הרצנו: אני לא מצליח להבין את ההחלטה באמת מטורללת הזאת, ותסלח לי על המלים החריפות האלה.

יוראי להב-הרצנו: לא יתכן שבמשבר כל כך חמור - חברתי, בריאותי, כלכלי – הנוער במדינת ישראל יופקר, במקום לעשות את ההחלטה הנכונה.

קטי קטרין שטרית: ידידי, צופה בנו נוער.

קטי קטרין שטרית: רק הצעת ייעול.

קטי קטרין שטרית: צופים בני נערים ונערות ואולי להתבטא אחרת.

קטי קטרין שטרית: זה המורה שבי.

יוראי להב-הרצנו: אני מתכוון להיות השופר של בני הנוער האלה שמרגישים שיורקים להם בפרצוף לא פחות ולא יותר והם לא מבינים את ההחלטה הזאת שמתקבלת – תסלחי לי – פוליטיקה מנותקת.

קטי קטרין שטרית: בסדר, אמרת.

יוראי להב-הרצנו: צריך להחזיר את התקציבים בחזרה למשרד החינוך ובכל מקרה אני מבקש שבני הנוער לא יופקרו בתקופה הזאת לבדם ברחובות אלא יוחזרו למסגרות ומיד.

רם שפע: תודה רבה על הדברים.

רם שפע: חבר הכנסת סופר, בבקשה.

קארין אלהרר: רם, יש לי דיון אחר.

רם שפע: גם לחבר הכנסת סופר יש דיון.

אופיר סופר: עובדתית כשאני רואה פתאום את הבנות באמצע השבת שמות מסכות בבית בצורה רצינית יותר ומחפשות את אישור הבריאות, אני מבין שהן הולכות לבני עקיבא.

אופיר סופר: אני רוצה לומר שדווקא בתנועות הנוער יחסית למציאות הלא פורמלית, תנועות הנוער בסופו של יום, שם הדברים מוקפדים בצורה יתרה וכמו שצריך.

אופיר סופר: שתי נקודות חשובות או שתיים וחצי.

אופיר סופר: הקורונה כאן כדי להישאר כנראה לשנה הקרובה ואף אחד מאתנו לא רוצה לסגור את תנועות הנוער.

אופיר סופר: צריך לחשוב על אלטרנטיבה, מה יקרה כאשר אין את הפעילות הזאת של תנועות הנוער, מה קורה כשהם מסתובבים או מסתובבות, היכן ואיך ומה קורה שם.

אופיר סופר: יש אצלנו הרבה דברים בבחינת סור מרע, איפה לא תהיה פחות הדבקה אבל אפשר לחשוב גם איזה יתרון יחסי תנועות הנוער יכולות להביא, והביאו עד היום, במשבר הקורונה בהתנדבות ובפעילות חברתית כזאת שכאן אני חושב שיש להן הרבה מה לומר ומה לעשות.

אופיר סופר: צר לי על הקיצוץ בתקציב.

אופיר סופר: כאופוזיציה אני יכול לומר חבר'ה, פיצלתם להרבה משרדים ותראו לאן זה מגיע אבל אני לא אומר את זה.

רם שפע: אני רוצה לומר משהו אחד קטן.

רם שפע: אין קיצוץ בתקציב.

רם שפע: יש אפשרות שהתקציב התוספתי שעכשיו היה, לא יעבור ואת זה אנחנו צריכים למנוע.

רם שפע: המילה קיצוץ מבלבלת.

רם שפע: היא נותנת תחושה שמשהו כבר קרה.

אורלי פרומן: אבל בשורה התחתונה הם מקבלים פחות.

רם שפע: אנחנו יחד.

רם שפע: אני רק אומר שאנחנו מגנים על הבעיה כשאנחנו אומרים קיצוץ.

רם שפע: עוד אין קיצוץ.

רם שפע: צריך לקחת את התוספות ולהפוך אותן לבסיס של המשרד השני.

רם שפע: הרי אם לא היה פיצול, התקציב הזה היה נשאר ולא היו מקצצים אותו.

רם שפע: בבקשה, חברת הכנסת אלהרר, בקצרה.

קארין אלהרר: תודה.

קארין אלהרר: ממש ממש בקצרה.

קארין אלהרר: הקורונה מציבה הרבה מאוד אתגרים לבני הנוער.

קארין אלהרר: הם נמצאים במצב של ואקום.

קארין אלהרר: אין קייטנות, אין טיולים, אין חוץ לארץ, אין שום דבר.

קארין אלהרר: מדובר בבני נוער מאוד ערכיים שרוצים לעשות את הדבר הנכון.

קארין אלהרר: אני ממש מבקשת, תראו, זה לא נושא לפוליטיקה.

קארין אלהרר: זה נושא שאני חושבת שהוא חוצה סיעות, מפלגות, ימין, שמאל.

קארין אלהרר: זה נושא שאמור להיות בקונצנזוס.

קארין אלהרר: אני ממש מבקשת, רציתם להקים עוד משרד, הקמתם.

קארין אלהרר: אל תפגעו בבני הנוער האלה.

קארין אלהרר: אל תפגעו בהם.

קארין אלהרר: אל תפגעו ביכולת שלהם לקיים פעילויות.

קארין אלהרר: הם עושים את זה בצורה מסודרת.

קארין אלהרר: הם למדו לעבוד גם בקורונה.

קארין אלהרר: בבקשה, אני פונה למקבלי ההחלטות בעניין הזה, למשרדים הממשלתיים, זה לא המקום להפעיל בו שרירים.

קארין אלהרר: אם צריך להעביר להם את התקציב, תעבירו להם, ואכן צריך להעביר להם את התקציב.

קארין אלהרר: אין כאן מקום להחלטות שרירותיות.

קארין אלהרר: אני בטוחה שבעניין הזה קטי שטרית ואני מסכימות על הקו הזה.

קארין אלהרר: אני ממש מבקשת, תסירו את המגבלות השרירותיות והלא ענייניות, תנו להם את המעט שנשאר כן לעשות בקיץ הזה.

קארין אלהרר: תודה רבה.

רם שפע: תודה.

רם שפע: אני לא חושב שהמגבלות הן לא ענייניות.

רם שפע: אפשר להתווכח אם הן נכונות או לא.

רם שפע: את זה אני לא מקבל.

קארין אלהרר: שמעתי על הענייניות.

רם שפע: בהקשר הזה.

רם שפע: אמרתי את דעתי.

רם שפע: אני רוצה בבקשה לשמוע את חיים ביבס, ראש עיריית מודיעין ויושב ראש השלטון המקומי.

רם שפע: אגב, הוא נמצא בבידוד בפעם השנייה.

חיים ביבס: מה שלומכם?

חיים ביבס: הכול בסדר?

יאיר גולן: הכול נפלא.

יאיר גולן: אין בעיות.

יאיר גולן: הכול נהדר.

חיים ביבס: שלומי מצוין.

חיים ביבס: אמנם חזרתי לבידוד לכמה ימים אבל אחרי בדיקה יצאתי שלילי והכול בסדר גמור.

חיים ביבס: תראו, אני חושב שאנחנו עוסקים באחת הסוגיות שלצערי הייתי מצפה מהממשלה שאפילו יום אחד לא יתקיים דיון.

חיים ביבס: בני הנוער שלנו, אלה שנמצאים בתנועות הנוער, בארגוני הנוער, אלה בסוף שנכנסים מתחת לאלונקה, תורמים, מתגייסים, מובילים את הביטחון של המדינה ועכשיו בשולי הדברים, כשמגיע השלב לטפל בהם, אנחנו שומעים שאין בכלל דיון.

חיים ביבס: אני אתמול הוצאתי מכתב להודיע באופן ברור שאם הבעיה לא תיפתר במסגרת המיידית, אנחנו ב-1 בספטמבר, מעבר לזה שאין כיתות לימוד, אם לא יהיה תקציב לתנועות הנוער, אנחנו נעצור את הכול.

חיים ביבס: לא יהיו לימודים, לא יהיה שום דבר.

חיים ביבס: לא יכול להיות מצב ששנה וחצי השלטון המקומי לבד מתחת לאלונקה.

חיים ביבס: ממשלת ישראל ומשרדי הממשלה לא תפקדו בכלל, לחלוטין לא תפקדו, ועכשיו אנחנו במצב שהם היו צריכים להגיד, רבותיי, איפה הבעיות לפתור אותן.

חיים ביבס: כל הבעיה נוצרה מדבר אחד.

חיים ביבס: אמר יושב ראש הוועדה ובצדק, אין כאן בעיה תקציבית.

חיים ביבס: העבירו ממשרד למשרד.

חיים ביבס: התקציב היה במשרד החינוך והחינוך היה צריך להעביר אותו מלא, כולל התוספתי כי התוספתי נשאר בחינוך.

חיים ביבס: הוא נשמר כאיזו קופה סודית למשהו אחר.

חיים ביבס: לכן צריך קודם כל לשחרר אותו.

חיים ביבס: אם הם רוצים במיליארדים שהם בחינוך, על ה-20 מיליון השקלים האלה, התוספתי, לתנועות נוער ועוד 20 מיליון שקלים לארגוני נוער, עם כל הכבוד אפשר להעביר את זה קודם כל.

חיים ביבס: קודם כל לפתור כי הסוגיה מאוד מאוד ברורה.

חיים ביבס: הדברים מאוד ברורים.

חיים ביבס: יש כאן איזשהו משחק.

חיים ביבס: אני אתן לכם נתון לגבי התארגנות ופעילות של תנועות נוער.

חיים ביבס: אמרתי את זה לפני כן ואני אומר את זה גם עכשיו.

חיים ביבס: המקום הכי טוב להחזיק את התלמידים, את בני הנוער, היה במוסדות החינוך.

חיים ביבס: אתן לכם דוגמה מהעיר שלי.

חיים ביבס: כאשר החזקנו אותם במערכת החינוך היו בסך הכול שני נדבקים בכל מערכת החינוך.

חיים ביבס: אנחנו היום נמצאים במצב שכיתות ה' עד י"ב – 43 נדבקים.

חיים ביבס: שניים מול 43.

חיים ביבס: זה אומר שצדקנו בכל מה שאמרנו כי אנחנו היחידים שמחוברים לקרקע ויודעים בדיוק מה צריך.

חיים ביבס: בני הנוער שלנו יודעים לעבוד יפה מאוד עם מסכות ועם מרחקים וכל מה שצריך.

חיים ביבס: לא יכול להיות שיתכנסו 20 אנשים במקום כזה ואחר, או בישיבה או בבית כנסת או בכל מקום, אבל בני נוער לא יכולים.

חיים ביבס: זה בדיוק מסוג הדברים שגורמים לציבור לאבד את האמון כי אין היגיון בהחלטות.

חיים ביבס: לא רק שאין היגיון, אין גם כניסה מתחת לאלונקה.

חיים ביבס: אני חושב שבאותו רגע היה צריך לבוא ולומר, רבותיי, עם כל הכבוד, התקציב עכשיו עובר לבני הנוער.

חיים ביבס: הם המשאב הכי טוב שיש לנו.

חיים ביבס: הם אלה שעושים הכול, תורמים, מתנדבים, משרתים, שומרים על כולם ואנחנו עכשיו משחקים את המשחק.

חיים ביבס: אני אומר בצורה ברורה.

חיים ביבס: גם זה וגם כיתות לימוד, שני הדברים המרכזיים שמהווים את עמוד השדרה של העבודה שלנו, שני אלה ב-1 בספטמבר, אם עד אז לא ידאגו לכל התקציבים, לא קרה כלום.

חיים ביבס: המערכת תמתין שממשלת ישראל תתעורר, תקום מהתרדמה שלה, תקום מהניתוק שלה ונתחיל לטפל.

רם שפע: תודה רבה.

רם שפע: דברים חשובים ומדויקים.

רם שפע: אני מקווה מאוד שהקריאה שתצא מכאן בקרוב באמת תעורר בהקשר הזה.

רם שפע: אני מאוד רוצה לשמוע גם את הארגונים והתנועות.

רם שפע: הגיע לכאן שלומי קסטרו ואני רוצה לתת זכות דיבור גם לאחד החניכים או לאחת החניכות כי נראה לי שגם חשוב שנשמע את הצד הזה.

שלומי קסטרו: כבוד היושב ראש, כבוד יושב ראש מרכז השלטון המקומי, חברי וחברות הכנסת אתכם אנחנו מדברים הרבה, תודה רבה על המעורבות שלכם בימים האחרונים לסייע לתנועות הנוער לארגוני הנוער, לנושא שנת השירות.

שלומי קסטרו: אתם מלווים אותנו לאורך כל התקופה ועכשיו זה עוד יותר חשוב.

שלומי קסטרו: אני אומר את זה כי בסוף השנה הקודמת ישבנו כאן – חברת הכנסת קטי שטרית מכירה את זה וחבריי מכחול לבן מכירים את זה – ושבו כאן נציגי משרד החינוך ואמרנו להם שהשיטה הזאת של בסיס תקציב ותוספות כאלו כשיטה – חייבת להיגמר.

שלומי קסטרו: זה לוקח אותנו כל שנה לקושש נדבות קואליציוניות.

שלומי קסטרו: אומרים לי המנכ"לים של משרד החינוך שאכן מקוששים נדבות קואליציוניות, תעשו לזה סוף.

שלומי קסטרו: משה שגיא, סמנכ"ל הכספים הבכיר שהיה כאן, ישב ואמר לקטי: כן, בסוף אנחנו תמיד מסייעים להם.

שלומי קסטרו: אבל אנחנו צריכים לעבור את האירוע הזה ביחד עם הסוגיה הבריאותית שגם בה יש איזו מחשבה הזויה.

שלומי קסטרו: אם אנחנו רוצים לדאוג לנוער ישראל, בואו נקבל החלטה שאומרת שאין קניונים, אין ים וכולי, אבל יושבים כאן גופים – תנועות הנוער, ארגוני הנוער – ואומרים שהם רוצים לקחת אחריות.

שלומי קסטרו: רוצים לקחת אחריות על בני הנוער ואומרים לנו לא, לא, לא, שזה לא יהיה אצלכם, שהם יידבקו בים או יידבקו במקום אחר.

שלומי קסטרו: אני מבקש שיצמידו אותנו למדד כלשהו או שיצמידו אותנו לקניון.

שלומי קסטרו: סוגרים את הקניון, סוגרים את הים, יסגרו את ארגוני הנוער, את תנועות הנוער, את הכול.

שלומי קסטרו: אם בסדר הפעולות בריאות היא הדבר הכי חשוב ואחר כך כלכלה ואחר כך חברה, שיצמידו אותנו למשהו כזה והכול יהיה בסדר.

שלומי קסטרו: האירוע הזה הוא אירוע קטן.

שלומי קסטרו: זאת אומרת, הוא אירוע מאוד מאוד דרמטי אבל הוא קטן במספרים.

שלומי קסטרו: אלה לא סכומים גדולים למדינת ישראל.

שלומי קסטרו: אנחנו מבקשים שיתכנסו עוד היום.

שלומי קסטרו: זה לא דבר שיכול לחכות.

שלומי קסטרו: אנחנו צריכים לקבל החלטות מחר ולהודיע לרשויות המקומיות אם נפתח סניף במודיעין או נפתח סניף בעכו או לא.

שלומי קסטרו: זה האירוע ועליו אנחנו מדברים.

שלומי קסטרו: עכשיו יושבים כאן אסתי כהן מתנועת בתיה, מזכ"ל נוע"ם ופרוש ועכשיו יש להם קייטנות בשטח.

שלומי קסטרו: אנחנו כבר שבוע ברכבת הרים, סוגרים, פותחים, סוגרים, פותחים.

שלומי קסטרו: תנו לנו לעבוד בקפסולות.

שלומי קסטרו: הצגנו לכל הגורמים קפסולות של עד 20 כשהן מדויקות, מאורגנות, ולא הציגו לנו מדד אחד שאומר שבגינו סוגרים אותנו.

שלומי קסטרו: אני אומר שאם יותר מ-100 יידבקו, תסגרו אותנו אבל אתם יודעים מה?

שלומי קסטרו: אף אחד לא יודע.

שלומי קסטרו: אנחנו יודעים את התוצאות.

שלומי קסטרו: לכן אני חושב שצריך לשבת כאן ואני שמח מאוד שזה ברמת מעורבות אל-פוליטית גדולה מאוד וכנראה צריכה להיות גם מעורבות של ראש הממשלה וגם של ראש הממשלה החליפי ולסגור את האירוע הזה בהובלתכם.

שלומי קסטרו: אני חושב שהכתובת לעניין התקציב היא משרד החינוך ומשרד האוצר -.

שלומי קסטרו: אני מרגיש שהמשרד להשכלה גבוהה ומשלימה אתנו - ובסוגיה בריאותית המל"ל כי להבנתי אני שומע שהם אלה שעוצרים.

שלומי קסטרו: כל הגופים המקצועיים אומרים תנו להם לעבוד בקפסולות.

שלומי קסטרו: משרד ההשכלה הגבוהה והמשלימה אומר, אנחנו שומעים שמשרד הבריאות אומר תאשרו להם.

שלומי קסטרו: לכן צריך בסך הכול להקשיב לגורמים המקצועיים, לקבל החלטה ולאשר לנו לפעול.

רם שפע: תודה רבה.

שלומי קסטרו: יש לנו ב-זום את מיסה, בחורה מהחברה הערבית.

שלומי קסטרו: זה נושא שלא מדברים עליו הרבה.

שלומי קסטרו: אגב, התקציבים הכלואים, יש לנו תקציב של 9.22 שגם משרד החינוך כולא לנו אותו.

שלומי קסטרו: שבעה מיליון שקלים שאמורים להשתחרר לארגוני הנוער.

שלומי קסטרו: לא יודע, הם נמצאים איפה שהוא.

שלומי קסטרו: כלואים.

וליד טאהא: גם הממצאים, אין בהם כדי להעיד על הנתונים בחברה הערבית.

מיסה עסאף: שלום.

מיסה עסאף: אני נמצאת בתנועת הנוער שנקראת תנועת הנוער הבין-לאומי.

מיסה עסאף: אני כבר בתנועה למעלה משנה וחצי.

סמי אבו שחאדה: בוקר טוב לך.

סמי אבו שחאדה: אני רוצה לברך אותך כי זאת פעם ראשונה שאני רואה מישהו ערבי משתתף בדיונים חוץ מחברי הכנסת.

קטי קטרין שטרית: הרבה זמן לא היית בכנסת כי היית חולה, אבל העלו ל-זום בכל מיני אירועים אחרים הרבה נוער והרבה חבר'ה.

סמי אבו שחאדה: אני מדבר על ערבים.

סמי אבו שחאדה: נוער וחבר'ה, אני רואה.

קטי קטרין שטרית: גם אני מדברת על ערבים.

רם שפע: אנחנו נשמח מאוד שכל פעם תהיה נציגות ערבית בכל הדיונים שלנו.

מיסה עסאף: כמו שאמרתי, אני נמצאת בתנועת הנוער הבין-לאומי כבר למעלה משנה וחצי.

מיסה עסאף: המפגשים של התנועה הפכו להיות חלק מהשגרה שלי והמפגשים מאוד חשובים לי.

מיסה עסאף: אנחנו לומדים שם הרבה מאוד דברים חשובים וערכים ובסוף גם נהנים.

מיסה עסאף: בתקופת הקורונה המפגשים לא נערכים כמו שצריך.

מיסה עסאף: אנחנו לא עושים הרבה מפגשים אבל כשאנחנו כן עושים, אנחנו מאוד מקפידים על מסכות, על מרחק, להתחלק לקבוצות קטנות, לעשות את הפעילות בחוץ במרחב הפתוח כדי שנוכל להפחית את ההידבקות.

מיסה עסאף: בכל מקרה, מאוד חשוב לנו שהפעילות תמשיך גם בזמן הקיץ ונוכל לצאת לסמינרים להם אנחנו מחכים כל השנה בקוצר רוח כי אנחנו לומדים שם עוד הרבה דברים.

מיסה עסאף: אנחנו לומדים שם להכיר אנשים, ערכים, והכנה לחיים.

מיסה עסאף: אנחנו מכירים אנשים חדשים, תרבויות אחרות וזה גם מעביר את הזמן שלנו בקיץ כי בני הנוער, במיוחד בגילי התבגרות, הישיבה הממושכת בבית, בבית סגור, יכולה לגרום לדיכאון, לתסכול ולשעמום.

מיסה עסאף: לצאת קצת מהמסכים, לשנות את השגרה, זה מאוד עוזר, זה כיף ומאוד חשוב.

רם שפע: תודה רבה רבה.

רם שפע: חברת הכנסת מרב מיכאלי ואחריה חברת הכנסת קטי שטרית.

קריאה: אני כבר חצי שעה מבקש לדבר.

רם שפע: כולכם מבקשים לדבר אבל מה לעשות, כולכם נמצאים כאן ואנחנו גם רוצים לשמוע ארגונים כיאחרת לא נספיק לעשות שום דבר.

רם שפע: אנחנו בסוף צריכים לפתור את הבעיה.

רם שפע: אני אאפשר לכולם.

קריאה: ההתנהלות שלנו היא ממש התנהלות של נוער.

קריאה: זה מתאים לדיון.

רם שפע: את זה אתה אמרת ואני לא מכחיש.

מרב מיכאלי: תודה אדוני.

מרב מיכאלי: שתי סוגיות יש על השולחן.

מרב מיכאלי: האחת היא הקפאת הפעילות - דבר לא סביר, לא יעיל, לא אפקטיבי, מזיק לטווח הקצר ולטווח הארוך וחייב להשתנות.

מרב מיכאלי: לגיטימי לתת הגבלות וההגבלות צריכות להתבסס על נתונים מקצועיים כדי להבטיח באמת אין הדבקה ואין נזק בריאותי אבל הפעילות חייבת להתקיים.

מרב מיכאלי: הדבר השני הוא התקציב וזה מאוד משמעותי.

מרב מיכאלי: הפטנט של האוצר לאורך השנים לא לשים כסף בבסיס התקציב ולהתבסס על הכספים התוספתיים, המשמעות של זה היא שאם חברות וחברי כנסת ספציפיים לא נאבקים במהלך התקציב על כספים ייחודיים ומקפידים שהם יוכנסו איכשהו בדרך לא דרך כל שנה מחדש – אין לתנועות כסף לפעול אתו.

מרב מיכאלי: המשמעות שלא לתת את הכספים התוספתיים היא האימא של האימא של האבא של הקיצוצים משום שהצופים למשל היא תנועה – ואני אומרת את זה כחברת מפלגת העבודה - במשך שנים כל פעם בלילות הארוכים של הדיונים על התקציב, זה חלק מהדברים עליהם נאבקנו, להכניס ברגע האחרון את הכספים האלה שיוכלו לפעול אתם.

מרב מיכאלי: זאת לא שיטה.

מרב מיכאלי: זאת אחת הרעות החולות הרבות שממשלות נתניהו מתחזקות לאורך השנים.

מרב מיכאלי: צריך להבין, זאת ממש לא שיטה.

מרב מיכאלי: תראה כמה בקלות הכספים האלה נעלמים.

מרב מיכאלי: פתאום אנחנו פשוט לא נעביר.

מרב מיכאלי: לא, לא עשינו קיצוץ חלילה, רק לא ניתן את הכסף שמראש לא הסכמנו לשים בבסיס התקציב וסמכנו על זה שיהיה מישהו שאיכשהו ידחוף אותו.

מרב מיכאלי: הכסף חייב לעבור, חייב לעבור ובדחיפות משום שבלעדיו הגופים האלה גוועים.

מרב מיכאלי: אתה כיושב ראש ועדת החינוך, אתה היום חלק מקואליציה שלשיטתי בשום אופן אסור היה שתתקיים, אבל זה למשל לקראת התקציב הקרוב שנתי, חד-שנתי, דו-שנתי.

מרב מיכאלי: שימו לב שלא מוכרים לכם עוד פעם את הרמאות הזאת.

רם שפע: אני מתחבר.

רם שפע: לכן אנחנו כאן, לכן זימנתי את הדיון ולכן אני נלחם ביחד אתך בהקשר הזה שהממשלה תעשה מה שהיא צריכה ושהכספים יעברו.

רם שפע: חברת הכנסת קטי שטרית, בבקשה.

קטי קטרין שטרית: מיותר לציין חשיבותן של תנועות הנוער.

קטי קטרין שטרית: אני בוגרת תנועת הנוער בית"ר, מפקדת מעוז ושלושת ילדיי חונכו והפכו להיות במהלך השנים גם מפקדי מעוז בית"ר.

קריאה: זה כמו שבט הצופים?

קטי קטרין שטרית: כן.

קטי קטרין שטרית: אפרופו הצופים, לא שולחים ב-2:30 לפנות בוקר הודעות תמיכה כי באותו רגע אתה אומר לעצמך שדווקא לא נתמוך אבל זה חלף מהר כשידעתי שיש חשיבות לנושא.

קטי קטרין שטרית: תנועת הנוער בית"ר, גם אבא שלי היה בה.

קטי קטרין שטרית: לגבי תנועות הנוער, אין צל של ספק שהחשיבות שלהן היא אדירה.

קטי קטרין שטרית: כמי שבאה מתחום החינוך, אני חושבת שהחינוך הבלתי פורמלי הוא משלים הרבה יותר מכל דבר אחר את מה שבעצם נפשו של הילד, של הנער, צריכה.

קטי קטרין שטרית: אכן זה מחנך לערכים ומגבש.

קטי קטרין שטרית: זה מתוך בחירה ואני מאמינה שמי שמגיע, הוא מגיע כי הוא באמת מעוניין בפעילות.

קטי קטרין שטרית: חברתי קארין אלהרר אמרה שהקורונה הביאה אתה אתגרים רבים ואכן זה נכון.

קטי קטרין שטרית: מה שלמדתי לפחות בתקופה האחרונה זה שהפערים נמצאים דווקא בתוך המשרדים.

קטי קטרין שטרית: זאת אומרת שאם אני לוקחת את הדיון שהיה כאן לא מזמן לגבי החינוך הטכנולוגי, היה צריך לחבר שיח בין משרד החינוך לבין משרד הרווחה.

קטי קטרין שטרית: אם אני הולכת לגבי ילדי האומנה –אותו הדבר.

קטי קטרין שטרית: בעיית תקשורת במשרד הרווחה לביטוח הלאומי.

קטי קטרין שטרית: פולין כמובן, החזרי הכספים לפולין.

קטי קטרין שטרית: משרד האוצר מול משרד החינוך ותאמינו לי שזה מה שאני עושה.

קטי קטרין שטרית: אני יכולה להגיד שאני מסכמת את העבודה הפרלמנטרית שלי בחיבור בין פקידים בתוך המשרדים כי השרים רוצים, מעוניינים מאוד, השרים מדברים אתי, אומרים לי כמה שהם רוצים, נותנים הוראה אבל השיח בין המשרדים לוקה בחסר.

קטי קטרין שטרית: אתה מוצא את זה לאורך הדרך בכל נושא שאני מטפלת בו.

יאיר גולן: מה הפלא?

יאיר גולן: כל כך הרבה משרדים.

קטי קטרין שטרית: בכל נושא שאני מטפלת בו, אין את השיח בין פקידים מהמשרד הזה לפקידים מהמשרד ההוא ואני חושבת שזה אתגר לא פחות חשוב להוסיף אותו לרשימת האתגרים שאנחנו צריכים לפתור.

קטי קטרין שטרית: אתמול היה לי זמן איכות עם השר אלקין.

קטי קטרין שטרית: מי שלא יודע, אתמול היו בחירות לליכוד העולמי, אחי התמודד, וזה היה ממש נחמד לשבת שעות רבות.

קריאה: מה התוצאות?

קטי קטרין שטרית: טובות מאוד.

קטי קטרין שטרית: אחי זה לא מיקי זוהר.

קטי קטרין שטרית: היה לי הרבה זמן איכות עם השר אלקין ומצאתי אמיתי.

קטי קטרין שטרית: ממש.

קטי קטרין שטרית: אני רוצה לבשר לכם.

קטי קטרין שטרית: שר שמאוד מאוד קשוב לנושא תנועות הנוער, מתכוון לפעול, עושה את זה בצורה מקצועית ביותר ומקדיש לזה הרבה מאוד זמן כי הוא מאוד מעוניין לפתח את נושא תנועות הנוער.

קטי קטרין שטרית: הוא רואה בזה באמת ערך, אפילו ערך עליון מבחינתו.

ניצן הורוביץ: כדאי שיזדרז כי עוד מעט הן לא יהיו.

קטי קטרין שטרית: ניצן, תירגע, בסדר?

אופיר סופר: לפני כן תחוסל האקדמיה ואחר כך תנועות הנוער.

אופיר סופר: לאט לאט.

קטי קטרין שטרית: אתה יודע למה תחוסל האקדמיה?

קטי קטרין שטרית: כי הכניסו לאקדמיה מישהו מאריאל.

יאיר גולן: הדיון הזה הוא דיון שבח והלל לשר אלקין?

יאיר גולן: אני רוצה להבין על מה אנחנו מדברים.

קטי קטרין שטרית: השר הסביר לי בדיוק איפה זה תקוע ואתה צודק בהחלט.

קטי קטרין שטרית: גם משרד הבריאות מעוניין לפתוח והשיטה היא קפסולות.

קטי קטרין שטרית: תשמע, זאת לא בעיה למצוא את הדרך איך להימנע מהדבקות, להישמר וכולי.

קטי קטרין שטרית: יש את הדרך והיא קיימת.

קטי קטרין שטרית: משרד הבריאות אישר אבל יש לנו בעיה מאוד רצינית, ואני אומרת שזאת בעיה דווקא מהצד של הקואליציה.

קטי קטרין שטרית: יש לנו בעיה עם המל"ל.

קטי קטרין שטרית: הם קודם כל אומרים לא ואחר כך הם מסבירים למה לא.

תהלה פרידמן: אבל מי מינה את המל"ל כאחראי על כל העניין?

תהלה פרידמן: שייקח אחריות.

קטי קטרין שטרית: לצערי הרב המל"ל נוהג בשיטה של פקודות.

קטי קטרין שטרית: הוא לא נוהג בשיטה של חשיבה והטענה שלי כלפי המל"ל – ואני מתכוונת לפנות למל"ל ואני מתכוונת לבדוק את הנושא הזה – חד משמעית אני חושבת שצריך לפתוח את זה.

קטי קטרין שטרית: חשוב מאוד שהמל"ל יגיד עכשיו למה לא מעוניינים לפתוח כי זה פשוט לא הגיוני.

קטי קטרין שטרית: לפי כל התו הסגול, לפי כל מה שמסבירים, לאו דווקא רק בתחום תנועות הנוער אלא בכל תחום, תנועות הנוער פועלות בדיוק לפי אותן הוראות והנחיות.

קטי קטרין שטרית: לכן צריך לפתוח.

קטי קטרין שטרית: לגבי התקציב.

קטי קטרין שטרית: אני מצטרפת לכל מי שהעלה את הנושא של התקציב.

קטי קטרין שטרית: צריך לסדר את זה.

קטי קטרין שטרית: אגב, היום הייתה כתבה ב"ידיעות אחרונות" לא כל כך מחמיאה לגבי השכר של המנכ"לים של תנועות הנוער, אבל זה כבר נושא לדיון אחר, ואני מציעה שבאמת נקיים דיון ונזמן אליו גם את השר ונבדוק את נושא התקציב.

קטי קטרין שטרית: אגב, הכספים הקואליציוניים, זאת לא המלצת הממשלה הזו אלא זה כבר הרבה שנים.

קטי קטרין שטרית: אם כבר יש את זה, חבל שלא נכניס את זה ממש בגוף התקציב ונחלק את זה שווה בשווה.

קטי קטרין שטרית: בזמנו הייתה חלוקה לפי מספר חניכים וצריך להמשיך בדרך הזו.

קטי קטרין שטרית: ככל שתנועת נוער מרבה לגייס אליה חניכים, כך היא תתוגמל.

קטי קטרין שטרית: זאת השיטה.

קטי קטרין שטרית: הולכים עם המקצועי ביותר וזה לא משנה באיזו תנועת נוער מדובר.

קטי קטרין שטרית: עזרא, הנוער העובד והלומד.

קטי קטרין שטרית: אגב, מרב, אני מטפלת בהחזר הכספים שלהם בפולין.

קטי קטרין שטרית: הם פונים אלי ואנחנו נעזור ל-800 התלמידים שהיו אמורים לצאת לפולין כדי שיקבלו בחזרה את כספם ולא בדקתי מאיזו תנועה הם.

קטי קטרין שטרית: הם פנו אלי ואמרתי להם שאני אשמח להתגייס ולסייע להם כפי שאני מסייעת לאחרים.

קריאה: לבית"ר.

קטי קטרין שטרית: לא.

קטי קטרין שטרית: בית"ר לא יצאו.

קטי קטרין שטרית: כולם ילדינו.

רם שפע: חברת הכנסת שטרית, קיבלת את זכות הדיבור למשך זמן ארוך וממושך אבל תוך כדי קיבלתי כאן רעיון.

רם שפע: מכיוון שאנחנו בוועדת החינוך אני מרשה לעצמי לעשות הפסקה של חצי דקה ושכל אחד מחברי הכנסת שיושבים כאן יגיד אם ובאיזה תנועה או ארגון נוער הוא היה כי יש לי תחושה שהרבה מאתנו היו.

רם שפע: אני אתחיל ואומר שבצעירותי הייתי במחנות העולים ואחר כך עבדתי כמה שנים ב"אחרי" כארגון.

רם שפע: אם כן, הייתי גם וגם.

מיכל (מיקי) חיימוביץ': אני הייתי בצופים וכך גם ילדיי.

עופר כסיף: אני הייתי בשומר הצעיר אבל אני מתחרט שלא הייתי בבנקי, ברית הנוער הקומוניסטי למי שלא מכיר.

אלעזר שטרן: חניך ומדריך בבני עקיבא.

אלעזר שטרן: כך גם ילדיי ונכדיי.

אורלי פרומן: חניכה, מדריכה ורכזת סניף במכבי צעיר ועד כניסתי לעולם הפוליטי ממלאת מקום יושב ראש מכבי עולמי.

תהלה פרידמן: חניכה ומדריכה בבני עקיבא וגם הילדים שלי.

יאיר גולן: הייתי מדריך ויושב ראש מועצת קן בנוער העובד של ראשון לציון.

יאיר גולן: גם ילדיי היו בנוער העובד.

יאיר גולן: כל קיץ העברתי קייטנות ואני יכול לומר כאן חד משמעית, כולל הקייטנות שהבנים שלי היו בהם, אין אירוע יותר בטיחותי מבחינת קורונה כמו הקייטנות.

יאיר גולן: עדיף שהם יהיו בחוץ בפעילות מסודרת ולא בכל מיני פעילויות לא נשלטות כי סוגרים את הקייטנות.

סמי אבו שחאדה: הייתי בכמה תנועות נוער, ניהלתי כמה והתפקיד האחרון שלי לפני שנכנסתי לכנסת, היה מנכ"ל תנועת צעירי יפו.

יוראי להב-הרצנו: אני הייתי בשבט צופי דיזנגוף בתל אביב אבל אחותי יותר מרשימה ממני.

יוראי להב-הרצנו: היא הייתה שין-שינית בצופי ים, מדריכה וחניכה.

וליד טאהא: זה היה רלוונטי אם הייתי מדבר קודם כי בחברה הערבית זה לא דומה לכל מה שנאמר כאן.

וליד טאהא: הרבה מאוד צעירים לא נמנים עם אף אחד מהארגונים עליהם דיברתם כיוון שיש מניעים אידיאולוגיים ואחרים שלא ממש רלוונטיים לצעירים הערביים.

וליד טאהא: בכל זאת הייתי בתנועות נוער מקומיות שאורגנו על ידי הרשות המקומית או בתי הספר בפעילות מקומית ולא בארגונים שאתם מכירים.

קטי קטרין שטרית: אני דור שני לתנועת הנוער בית"ר.

קטי קטרין שטרית: ילדיי דור שלישי.

קטי קטרין שטרית: כולם מפקדי מעוז.

קטי קטרין שטרית: המסקנה שלי מכל מה שאני שמעתי עד כאן היא שכל מי שרוצה להיות פוליטיקאי, כנראה צריך להיות גם בתנועת נוער.

ניצן הורוביץ: מכיתה ד' עד הגרעין אני הייתי בצופים ואחרי הצבא אני בפעילות כבוגר בדור ישראל ובשומר הצעיר.

עוזי דיין: חניך ומדריך בחטיבת בני המושבים שכבר אז הייתה שייכת לנוער העובד.

עוזי דיין: אחר כך, במשך 16 שנים האחרונות, בחוגי סיירות.

חמד עמאר: הרבה שנים אני הייתי בתנועת הנוער הלאומי ואחר כך ייסדתי את תנועת הנוער הדרוזית שהיא התנועה הרביעית בגודלה במדינת ישראל.

חמד עמאר: יש בה מעל 12,000 חניכים.

חמד עמאר: היום אנחנו עם קרוב ל-14,000 חניכים דרוזים.

חמד עמאר: לפני חמש שנים ייסדתי את הצופים הדרוזים, ארגון הצופים הדרוזים.

חמד עמאר: אם כן, אני כאן בכובע של מייצג תנועת נוער וגם כמייצג ארגון נוער.

חמד עמאר: שניהם במגזר הדרוזי עם הרבה חניכים.

חמד עמאר: כמעט 30 אחוזים מהילדים הדרוזים נמצאים או בתנועת הנוער הדרוזית או בארגון הצופים הדרוזים.

רם שפע: 100 אחוזים מחברי הכנסת שבדיון לקחו חלק בתנועת נוער.

רם שפע: תודה רבה לחברי הכנסת.

רם שפע: באמת מדהים לראות את מה שהיה כאן.

רם שפע: תודה רבה לחברת הכנסת פרידמן שהציעה את הרעיון.

רם שפע: בהמשך למה שאמרת חברת הכנסת שטרית, אני חושב שהמסקנה היא לא שמי שרוצה להיות חבר כנסת צריך להיות בתנועת נוער אלא שמה שאנחנו רואים כאן – ואני אומר את זה ברצינות תהומית – זה שרוב הנוער בישראל נמצא בתנועות הנוער או בארגוני נוער.

רם שפע: זה אומר שפשוט רובו שם ואנחנו עכשיו עוסקים בדאגה לו.

רם שפע: אני חייב לומר שגם המגוון בינינו די מרשים.

רם שפע: אני רוצה לשמוע את נפתלי דרעי שמייצג את תנועות הנוער ועד עכשיו לא שמענו אותם.

רם שפע: בבקשה.

נפתלי דרעי: תודה על שיתוף הפעולה.

נפתלי דרעי: הגיע הזמן שישמעו את תנועות הנוער.

נפתלי דרעי: אני מודה לך על הסבב.

נפתלי דרעי: ראינו את היחסים של כמה חברי כנסת היו בתנועות נוער וזה ממש מלבב.

נפתלי דרעי: אני רוצה להודות ליושב ראש המרכז לשלטון מקומי חיים ביבס על הדברים שלו.

נפתלי דרעי: הם מאוד מעודדים אותנו.

נפתלי דרעי: מאחוריו יש יכולת ביצוע והוא עוזר לנו הרבה מאוד שנים ואנחנו נעבוד ביחד עם ראשי הרשויות ואתו לקראת פתיחת השנה כדי שבאמת הדברים שהוא אמר אכן ייושמו.

נפתלי דרעי: אני אדבר בקצרה ולא אקח הרבה זמן.

נפתלי דרעי: הסיפור של פעילות הקיץ, דיברו עליו מספיק ואני לא אפרט בעניין הזה.

נפתלי דרעי: נגעתם בכל ההיבטים של ההתעלמות מזה שלא היו הדבקות בתנועות ובארגונים.

נפתלי דרעי: אני רואה את משה שגיא על המסך ואני ארצה להתמקד בדברים של התקציב ואני גם אשמח לשמוע את התשובות שלו כי לדעתי הוא האדם המרכזי במהלך הזה של אפשרות שנקבל תשובות מוסמכות ממשרד החינוך לגבי התקציב.

נפתלי דרעי: אני מייצג את כל תנועות הנוער וחלק מארגוני הנוער.

נפתלי דרעי: אנחנו מדברים על למעלה מחצי מיליון ילדים ובני נוער.

נפתלי דרעי: זו מסה גדולה מאוד שכרגע מסתובבים בחוץ ולא נמצאים במסגרות.

נפתלי דרעי: לגבי המקדמות, רק לעדכן אותך יושב ראש הוועדה.

נפתלי דרעי: דיברנו בוועדות הקודמות אבל נכון להיום עדיין אין העברת מקדמות נוספות מלבד 40 אחוזים שהועברו עד ערב פסח.

נפתלי דרעי: לגבי התקציב.

נפתלי דרעי: דיברתם על הקיצוץ של ה-20 מיליון והתוספתי.

נפתלי דרעי: אבל אני רוצה להאיר נקודה נוספת שלדעתי היא יותר חמורה.

נפתלי דרעי: תקציב תנועות הנוער שהוא מוחרג כבר 15 שנים, מ-2006, מקיצוצים רוחביים.

נפתלי דרעי: כל פעם שהיה קיצוץ רוחבי, התקנה הוחרגה ולכן היא גדלה ובהתאם לזה גדל היקף הפעילות בתנועות הנוער.

נפתלי דרעי: משרד החינוך הציב לנו תנאים, יעדים מספריים לגדילה עמדנו במספרים האלה.

נפתלי דרעי: לכן התקציב שניתן לנו ב-2019 הוא הולם את גודלן של תנועות הנוער ואת ההכפלה של מספר החניכים בפריפריה בתנועות הנוער.

נפתלי דרעי: מה שהבנו זה שהמספר שדיברו עליו, קיצוץ של 20 מיליון, ברובו נובע מזה שמשרד החינוך, במעבר הזה, מתחשבן על הקיצוצים הרוחביים שהיו בשנה שעברה והשנה ואולי גם בשנים קודמות ומוריד אותם עכשיו מתקציב תנועות הנוער.

נפתלי דרעי: אמרת דבר מאוד נכון, רם.

נפתלי דרעי: אפשר לקחת את התקציב שלנו ל-10 השנים האחרונות ולראות שהוא עמד כל הזמן על אותן מסגרות ועם גידול.

נפתלי דרעי: כל פעם כששר נכנס לתפקיד, הוא הגדיל את התקציב בהתאם ליעדים המספריים.

נפתלי דרעי: עכשיו לבוא ולחתוך אותו למספר שבנוסחה כזו או אחרת קובעים שזה בסיס התקציב, זאת קטסטרופה.

נפתלי דרעי: זה ללכת אחורה.

נפתלי דרעי: הראשונים שייפגעו, זאת הפריפריה כי העלות שם היא גבוהה, סבסודים ניתנים לחניכים בפריפריה ויצטרכו לצמצם את העלויות של התנועות.

נפתלי דרעי: הרשויות הראשונות שייפגעו הן בפריפריה.

נפתלי דרעי: הדבר הזה הוא לא הגיוני.

נפתלי דרעי: רק לקבל מושג לגבי ההבדלים של בסיס התקציב.

נפתלי דרעי: בשנת 2012, לפני שמונה שנים, בסיס התקציב של תנועות הנוער עמד על 85 מיליון שקלים.

נפתלי דרעי: היום מעבירים למשרד של השר אלקין בסיס של 84 מיליון שקלים.

נפתלי דרעי: הראיתי לכם את הפרופורציה לקיצוצים.

נפתלי דרעי: תודה רבה.

רם שפע: לאור העובדה שהתקציב הוא אחתך הבעיות הכי דרמטיות בדיון הזה, אני רוצה לשמוע ברצף את משה שגיא, סמנכ"ל משרד החינוך, ואת ליאור קוטלר ממשרד האוצר.

רם שפע: אני בטוח, חברי הכנסת, שזה יעורר אתכם ובסוף זאת משמעות הדיון.

רם שפע: חבר הכנסת טאהא, אני מסתכל עליך ונזכר שהבטחתי לך קודם את זכות הדיבור וחשוב לי לעמוד בהבטחותיי.

וליד טאהא: תודה רבה.

וליד טאהא: בהמשך לדברים שאמרתי, מה שנאמר עד עכשיו איננו מייצג לחלוטין את הנוער הערבי.

וליד טאהא: אני רוצה להשמיע את הקול של הנוער בחברה הערבית.

וליד טאהא: הנתונים ממרכז המחקר הם נתונים כלליים ואין נתונים לגבי החברה הערבית ועל הפעילות הבלתי פורמלית.

וליד טאהא: אני אוהב לקרוא לזה חינוך ממשיך.

וליד טאהא: אין נתונים לגבי החברה הערבית.

וליד טאהא: מעט מאוד בני נוער בחברה הערבית משתתפים בארגוני הנוער הקיימים ומרבית הנוער בחברה הערבית למעשה איננו חלק מהארגונים האלה ולכן ההשלכות לגביו הן הרבה יותר חמורות מאשר ההלכות שיש על הנוער בחברה היהודית.

וליד טאהא: אומרים שהקורונה הביאה אתגרים אבל אנחנו נמצאים באתגרים לפני הקורונה.

וליד טאהא: יש תוכנית אתגרים באמצעותה מפעילים את החינוך הבלתי פורמלי בחברה הערבית.

וליד טאהא: אני לא בטוח שיש נציג מהאגף לחינוך בלתי פורמלי שידבר על הנושא.

וליד טאהא: אנחנו צריכים נתונים ספציפיים לגבי פעילות נוער בחברה הערבית ואני מניח שאתי ממרכז המחקר תענה על זה.

וליד טאהא: מצד שני רוצים לראות כמה כסף הוקע בחברה הערבית מהכספים שיועדו לחינוך הבלתי פורמלי ובוטלו בגלל הקורונה.

וליד טאהא: תודה.

רם שפע: תודה רבה לך.

רם שפע: כמו שאני מצטרף כאן במרבית המקרים לדברי הדוברים, גם עכשיו זה כך.

רם שפע: כמעט בכל דיון שאנחנו עושים על אתגרי חינוך, אנחנו מבינים שהמצב בחברה הערבית בהקשר הזה – גם הדרוזית – פחות טוב והפער תמיד גדול יותר.

רם שפע: חבר הכנסת שחאדה, אמרת קדם שאין מספיק נציגות של נציגי החברה הערבית בדיונים ואני מזמין אתכם שוב.

חמד עמאר: אני אומר לכם שאני רוצה לקבל כמו תנועות הנוער הערביות שנמצאות בתוך מתן.

חמד עמאר: אני מת לקבל כמוהם.

רם שפע: נראה לי שזה לא הקרב הנכון.

סמי אבו שחאדה: אתה מכיר תנועות שאנחנו עוד לא הכרנו.

סמי אבו שחאדה: אם תדריך אותנו, תודה.

חמד עמאר: אל תקבלו את הנוסחה הפנימית כי אני יודע יותר טוב את הנתונים.

רם שפע: בסדר.

רם שפע: אנחנו ביחד.

רם שפע: חברים, זה לא הדיון.

סמי אבו שחאדה: הוא טוען שהמצב בחברה הערבית יותר טוב מאשר בחברה היהודית?

חמד עמאר: לא אמרתי.

רם שפע: חברים, תודה.

רם שפע: משה שגיא, תודה רבה שהצטרפת אלינו.

רם שפע: שמחים על כך.

רם שפע: לאור תפקידך המאוד מאוד רלוונטי לדיון הזה ובהקשר התקציבי, נשמח מאוד שכסמנכ"ל בכיר תאמר לנו מה המצב התקציבי.

רם שפע: תודה.

רם שפע: אנחנו לא שומעים אותך.

רם שפע: ננסה לסדר את התקלה ובינתיים נעבור לנציגת משרד האוצר, ליאור קוטלר.

רם שפע: את אתנו?

רם שפע: גם אותך לא שומעים.

רם שפע: חברים, אני לא רוצה להיות קונספירטיבי.

רם שפע: יתכן שהבעיה היא אצלנו ועד שנסדר את ה-זום נחזור לחברי הכנסת.

עופר כסיף: אני לא רוצה לחזור על מה שאמרו חבריי קודם.

עופר כסיף: אני מסכים עם רוב הדברים שנשמעו לגבי הנושא התקציבי וכן הלאה.

עופר כסיף: אני רוצה לשים את הזרקור על משהו אחד שלא הוזכר ולדעתי הוא קריטי.

עופר כסיף: בשנת 2003 הוקמה ועדת שפירא.

עופר כסיף: ועדת שפירא הייתה אמורה להמליץ – היא קודם כל בדקה מה המאפיינים של תנועות נוער לקריטריוני הקצאה.

עופר כסיף: כלומר, מה הם הקריטריונים שעל פיהם קובעים קודם כל מהי בכלל תנועת נוער מוכרת וכן הלאה, ומתוך כך מה ההקצאות.

עופר כסיף: תשימו לב.

עופר כסיף: אחד ממה שנקרא תבחיני הסף החינוכיים או המהותיים, כלשון ההמלצה של הוועדה, אומר: "מעורבות, אחריות ומחויבות חברתית קהילתית".

עופר כסיף: כלומר, זאת דרישה להכרה בתנועה כלשהי כתנועת נוער לטובת הקצאה.

עופר כסיף: אני מזכיר את זה – מעבר לכך שיש כאן את הבעיה התקציבית – משום אחת התרומות הגדולות ביותר של תנועות הנוער, בין אם כאלה שאני מסכים אתן או לא, זה לא משנה, ואני מקווה שכולנו נהיה מספיק ישרים ופתוחים כדי לדבר על תנועות הנוער ככלל בלי לעשות את ההבחנה בין אלה שאנחנו מסכימים ומחייבים לבין אלה שאנחנו לא מסכימים ומבקרים.

עופר כסיף: תנועות הנוער, ככלל, על פי ועדת שפירא והתבחינים שכרגע הזכרתי, הן תנועות שמתאפיינות לטובת הקצאה באחריות ומחויבות חברתית.

עופר כסיף: כאשר אנחנו פוגעים בתנועות האלה, מה אנחנו בעצם אומרים לנוער?

עופר כסיף: מה אנחנו אומרים לחברה?

עופר כסיף: מה אנחנו מאותתים?

עופר כסיף: שמעורבות, אחריות ומחויבות חברתית קהילתית זה דבר לא חשוב.

עופר כסיף: כלומר, הפגיעה בתנועות הנוער, מעבר למה שהוזכר, היא פגיעה חינוכית, תרבותית , אזרחית, כי היא הופכת בעצם את הנוער או מחנכת את הנוער לא למעורבות וסולידריות אלא לאנוכיות והסתגרות.

עופר כסיף: הפגיעה בתנועות הנוער במובן הזה היא פגיעה בכל החברה והיא בכייה לדורות.

רם שפע: חברת הכנסת פרומן ואחר כך חבר הכנסת גולן.

אורלי פרומן: צר לי, אבל אני רוצה לומר שאני חושבת שהדיון היום הוא תוצאה של חטא על פשע.

אורלי פרומן: קודם כל, קרעו את תנועות הנוער ואת ארגוני הנוער מהבית הטבעי שלהם.

אורלי פרומן: אלה תנועות שעוסקות בחינוך והבית הטבעי שלהן הוא משרד החינוך.

אורלי פרומן: מישהו עשה את זה בחוסר מקצועיות, בחוסר אחריות ובחוסר הבנה בסיסית בתחומי חינוך.

אורלי פרומן: שנים עמלים אנשי החינוך כדי לדבר על חינוך לאורך כל היום, כדי לראות את אותו ילד וילדה ואת אותו נוער - - -

עוזי דיין: שנים משרד החינוך הוא בין הדברים הכי רעים לתנועות הנוער.

אורלי פרומן: אל תפריע לי.

אורלי פרומן: זו דעתי כמי שהיה שנים בתוך מערכת החינוך.

אורלי פרומן: שנים עובדים אנשי החינוך כדי להסתכל על הילד בבוקר בבתי הספר ובשעות אחר הצוהריים והערב בתנועות הנוער וארגוני הנוער, בפעולות התנדבות, בחוגים ובכל דבר שהוא שיביא לידי ביטוי את כל הכישורים ומוסיף נדבך נוסף ומאוד משמעותי כשמערכת החינוך הפורמלית לא נמצאת שם.

אורלי פרומן: כאן פשוט לקחו את מינהל חברה ונוער, יחידה ענקית בתוך משרד החינוך, וקרעו אותה.

אורלי פרומן: פשוט לקחו חלקים למשרד שנקרא השכלה, מים וגם משלימה.

אורלי פרומן: מה זאת ההשלמה הזאת?

אורלי פרומן: המשלימה.

אורלי פרומן: משלים מה?

אורלי פרומן: זה חינוך בפני עצמו?

אורלי פרומן: האנשים היקרים האלה עוסקים בתהליכי חינוך אמיתיים.

אורלי פרומן: הם לא משלימים לכלום.

אורלי פרומן: בעיניי אתם מחנכים ועושים עבודת קודש.

אורלי פרומן: חוסר המקצועיות הנוסף הוא מי שלא מכיר את זה.

אורלי פרומן: אני כמנכ"לית יודעת את זה.

אורלי פרומן: קורעים יחידות.

אורלי פרומן: זה תרגיל מוכר, אלה משחקי כוח בין המשרדים.

אורלי פרומן: מה שבבסיס, זה מה שרואים.

אורלי פרומן: התקציב התוספתי כפי שציינתם כאן, כאילו לא נראה אבל שנים הם חיים מבסיס ותוספתי.

אורלי פרומן: זה הסכום שלהם.

אורלי פרומן: אז ברור, משרד החינוך משחק אותה ראש קטן, לא מעביר ומעביר רק מה שכולם רואים בספר התקציב.

אורלי פרומן: האוצר כן יתערב או לא יתערב, הוא בוודאי שמח על כך.

אורלי פרומן: אני רוצה לחזק את מה שאמר נפתלי ואני יודעת את זה.

אורלי פרומן: לאורך שנים נלחמנו על כך שלא ייגעו ביחידות האלה כשהיו קיצוצים.

אורלי פרומן: למה לא ייגעו?

אורלי פרומן: בגלל החשיבות של ארגוני הנוער ותנועות הנוער, בגלל התפקיד המאוד מאוד משמעותי שהם מבצעים בחברה הישראלית.

אורלי פרומן: רם, אם היו כאן עוד חברי כנסת, כנראה שהיית שומע שכולנו גדלנו בתוך המקום הנפלא הזה של ארגוני נוער ותנועות נוער.

אורלי פרומן: זה נראה לי סוג של היתממות כרגע.

אורלי פרומן: העברה של יחידה בלי התקציב המלא שלה, או שזה סוג של ניתוק, או שזאת היתממות, ולאנשים לא מקצועיים שהם בצד השני - חבר'ה, זה חלק מההסכם כשמעבירים יחידה.

אורלי פרומן: איפה הייתם כשעשיתם את ההסכם הזה ביצירת המשרד החדש?

אורלי פרומן: אתם חכמים עכשיו על גב הילדים ובני הנוער?

אורלי פרומן: ובמיוחד בתקופה הזאת?

אורלי פרומן: אנחנו רוצים אותם בארגונים, אנחנו רוצים אותם בתנועות, אנחנו לא רוצים אותם משוטטים.

אורלי פרומן: גם כך כל יום יש בית ספר, אין בית ספר.

אורלי פרומן: מה עם המדריכים?

אורלי פרומן: קורס מדריכים זה אחד הנדבכים המאוד משמעותיים בתנועת הנוער והוא בדרך כלל מתקיים במהלך תקופת הקיץ.

אורלי פרומן: אז מה, לא יהיו מדריכים חדשים לשנה הבאה ולשנים הבאות?

אורלי פרומן: יש כאן – סליחה, - אטימות, ניתוק והיתממות.

אורלי פרומן: אני קוראת לכל מי שאחראי, משרד החינוך, תעבירו את כל הכספים - בסיס על שינויו, כל מה שקיבלו תנועות הנוער וארגוני הנוער - למשרד החדש.

אורלי פרומן: אתם הייתם חלק ביצירה שלו.

אורלי פרומן: לא אנחנו המצאנו את השטות הזאת.

אורלי פרומן: אל תפגעו בילדים ובבני הנוער שלנו, הגדולים, הקטנים ואלה שמנהיגים אותם.

אורלי פרומן: הם עמוד התווך המאוד מאוד משמעותי בחברה הישראלית.

יאיר גולן: מה שאנחנו רואים כאן, אנחנו רואים כאן דוגמה שלהערכתי עוד תחזור ותפקוד אותנו הרבה מאוד פעמים בעתיד, איך שחיתות שלטונית שהביאה לכך שפיצלנו משרדי ממשלה וגרמנו לחוסר יעילות מובנה בתוך המערכת, איך היא מביאה לכשל שלטוני ומהכשל השלטוני לנזק לאזרחים, במקרה הזה אזרחים צעירים של מדינת ישראל.

יאיר גולן: זה הסיפור.

יאיר גולן: הרי אין עוררין על כך שתנועות הנוער צריכות להמשיך ולתפקד.

יאיר גולן: אין עוררין על כך שבני נוער, במקום שיהיו ברחובות, כדאי שיהיו בתוך מסגרות במהלך החופש הגדול.

יאיר גולן: את זה כולם מבינים וכולם מסכימים.

יאיר גולן: לא שמעתי כאן מישהו שהתנגד לעניין הזה?

יאיר גולן: אבל איך הגענו לעניין הזה?

יאיר גולן: הגענו לזה אך ורק מכיוון שבגלל הסכם קואליציוני מושחת, הגענו למשרד מיותר וברור שיש משרד מיותר, אז המשרד שכן צריך אותו כמו משרד החינוך לא יעביר את התקציב - זה חלק מהבירוקרטיה הטבעית של החיים – ואז אנחנו מקבלים שבסופו של דבר מי סובל?

יאיר גולן: תנועות הנוער.

יאיר גולן: זה הסיפור.

יאיר גולן: אני מצטרף לקריאה הנרגשת של אורלי למהר ולתקן את העניין.

יאיר גולן: אבל אם באמת רוצים לתקן את העניין, צריך להחזיר את תנועות הנוער למקום הטבעי שלהן בתוך משרד החינוך.

יאיר גולן: אני מכיר גם את מה שמדבר עליו חבר הכנסת דיין, על קשיים מול תנועות הנוער.

יאיר גולן: שלושה מהבנים שלי הדריכו בחוגי הסיירות ואני מכיר את זה מצוין אבל עם כל הקשיים והכשלים, עדיף להיות מטופל בתוך משרד אחד שרואה אותך באופן מלא וכולל מאשר להתחיל להתרוצץ בין משרדים ובסופו של דבר לגלות שאין לך אבא ואין לך אימא.

יאיר גולן: עם כל זה שקטי שטרית יושבת עם זאב אלקין והוא מלא רצון טוב, הוא עומד בראש משרד מיותר, המשרד הזה צריך לעבור מן העולם, תנועות הנוער צריכות לחזור למשרד החינוך ולהיות מטופלות במקום שהוא האבא והאימא הטבעיים שלהן.

סמי אבו שחאדה: אני רוצה להודות לך על ההתנהלות עת הייתי ב-זום.

סמי אבו שחאדה: אני מסכים עם קריאתו של חברי ווליד לגבי מקום תנועות הנוער בחברה הערבית וכי הבעיה שם היא שונה לגמרי אבל עם זאת, עם מה שיש, עם מה שקיים.

סמי אבו שחאדה: ברור לנו שהקורונה הביאה הרבה בעיות נפשיות וחלק גדול מהאנשים שעובדים בחינוך דיברו על הבדידותף, על ההשלכות הנפשיות של זה ועל המצב הנפשי הקשה של בני הנוער בתקופה הזאת.

סמי אבו שחאדה: לכן אני חוש שהפעילות של הקיץ הייתה תורמת המון גם לאוורור של הצעירים.

סמי אבו שחאדה: אני חושב שיש כאן משהו הרבה יותר חשוב וזה שהם גם יכלו בתקופה המאוד קשה הזאת, כמי שרוצה להנהיג את החברה בעתיד, כמי שאולי ינהיג את החברה בעתיד, יש כאן הזדמנות שהם גם ייתנו הרבה יותר לחברה.

סמי אבו שחאדה: זו הייתה הזדמנות מאוד טובה דרך פעילות חברתית וקהילתית דווקא במצב הזה, במצב של משבר, במצב הקשה, שגם הם ירגישו תחושה מאוד גדולה של אחריות ומנהיגות וגם יוכלו לממש את זה.

סמי אבו שחאדה: יש כאן הזדמנות שלדעתי מחמיצים אותה.

סמי אבו שחאדה: אני חושב שזו גם הזדמנות לחשוב על מה קורה בנגב.

סמי אבו שחאדה: נמצא ב-זום סלימאן אלעמור מעמותת אגיק בנגב ולדעתי הוא יכול לתת לנו גם תמונה כי שם אין בכלל תשתיות לכלום וחלק מהנפגעים הם בני הנוער.

סמי אבו שחאדה: זאת הזדמנות לשמוע מה קורה במקום הזה שהמדינה ניסתה להעלים עשרות שנים ועכשיו אנחנו רואים את כל התוצאות והבעיות.

סמי אבו שחאדה: אי אפשר ללמוד מרחוק כי אין תשתיות ורואים מה קורה עכשיו בתנועות הנוער בנגב.

וליד טאהא: לפי הנתונים, למעלה משליש מהתלמידים הערבים בגליל ובמשולש, במרכז, לא הצליחו ללמוד מרחוק בתקופת הקורונה ולמעלה משני שליש של התלמידים בנגב לא למדו בתקופת הקורונה.

רם שפע: משה שגיא, אני מקווה שהפעם נצליח לשמוע אותך.

רם שפע: תודה רבה לאנשי ה-זום שהצליחו להתגבר על הבעיה.

רם שפע: אני רק רוצה לומר שבשעה 11:30 מתקיים כאן דיון בנושא אחר ולכן אנחנו בהתכנסות.

רם שפע: אני מבקש שכל אחד יהיה מאוד מאוד תמציתי.

רם שפע: בבקשה, משה שגיא, כולנו נושאים אליך עיניים.

משה שגיא: אני רוצה לחלק את הדברים שלי לשני חלקים.

משה שגיא: קודם כל, ההתנהלות במסגרת התקציב.

משה שגיא: תקציבים שעוברים במסגרת הפרדת היחידה.

משה שגיא: לגבי המצב הנוכחי, במסגרת התקציב ההמשכי, נקבע תקציב בגובה 70 אחוזים מהתמיכה שהייתה בשנת 2019 על ידי משרד האוצר.

משה שגיא: אלא מה, מתוך התקציב הזה כ-27 מיליון שקלים למעשה משנה קודמת שחייבו ישר את התקנה ולכן התקציב שנשאר פנוי הוא בסביבות 40 ומשהו מיליון שקלים שהועברו כולו במסגרת המקדמות שהועברו לתנועות הנוער.

משה שגיא: אני רוצה להוסיף עוד נקודה.

משה שגיא: קיבלנו פעימה ראשונה בגובה שמונה מיליון כשיש התניה של החשב הכללי שלא מאפשרת לנו להשתמש בעודפים מחויבים בכלל המשרד.

משה שגיא: אני יכול לומר שהיקף העודפים מחויבים שקיבלנו בחודש אפריל הגיע ל-1.4 מיליארד שקלים ברמת המשרד אבל אני לא יכול להשתמש בהם.

אלעזר שטרן: על איזה משד אתה מדבר?

אלעזר שטרן: אנחנו מבולבלים.

משה שגיא: משרד החינוך.

אלעזר שטרן: ה-1.4 מיליארד, זה משרד החינוך או משרד המים?

משה שגיא: אני סמנכ"ל תקציבים של משרד החינוך.

אלעזר שטרן: אבל עכשיו זה לא אצלך.

משה שגיא: התקציב נמצא אצלי אבל אני לא יכול לממש את כל התקציב שנמצא בתקנה במסגרת תקציב המשכי מכיוון שלא כל העודפים - - -

וליד טאהא: אתגרים למשל הם אצלו.

אורלי פרומן: אתגרים נסגר השנה.

אורלי פרומן: שנת 2020 היא השנה האחרונה.

יוראי להב-הרצנו: שאלה לגבי השין-שינים.

יוראי להב-הרצנו: להבנתי יש קיצוץ של חמישה מיליון שקלים מתוך ה-55 שמוקצים כל שנה לשנת שירות.

יוראי להב-הרצנו: איפה זה עומד?

יוראי להב-הרצנו: חמישה מיליון שקלים הורדה בתקציב השין-שינים.

משה שגיא: על מה אתה מדבר?

יוראי להב-הרצנו: עכשיו וצופה פני עתיד.

משה שגיא: כל הדברים שנמצאים בתקנות הם בגובה 70 אחוזים.

משה שגיא: התקציב שנמצא בתקנות במשרד החינוך הוא בגובה 70 אחוזים.

אורלי פרומן: אל תבלבל אותנו.

אורלי פרומן: זה לא רלוונטי.

חמד עמאר: אנחנו רוצים תשובה ברורה.

חמד עמאר: כמה כסף מיועד לארגוני נוער וכמה כסף מיוד לתנועות נוער?

רם שפע: כן.

רם שפע: כל התקנות.

משה שגיא: עד שהנחיית החשב הכללי לגבי השימוש בעודפים - - -

חמד עמאר: לא קיבלנו תשובה.

רם שפע: הוא עונה על העודפים.

רם שפע: מבחינתו, הוא מתייחס לזה כעודפים.

רם שפע: בואו נקשיב לו.

משה שגיא: לגבי עודפים מחויבים משנה קודמת.

משה שגיא: לא יועברו במלואם ועד שהנחיית החשב הכללי לגבי השימוש בעודפים לא משתנה, אין לנו אפשרות להעביר יותר ממה שהעברנו עד עכשיו לתנועות הנוער.

רם שפע: האם אתם, כעמדת משרד החינוך, רוצים להעביר 100 אחוזים מהתקציב שהיה בשנים הקודמות, התוספתי.

רם שפע: כלומר, 119 לתנועות וה-52 לארגונים.

רם שפע: האם אתם במשרד החינוך רוצים להעביר את כל הכסף כולל התוספתי שהוא בעצם הבסיס של השנים האחרונות למשרד להשכלה גבוהה ומשלימה?

רם שפע: כן או לא?

משה שגיא: אני אתייחס לזה.

משה שגיא: זאת לא תשובה שלכן או לא.

משה שגיא: אני אסביר את המתודולוגיה שבהסכם ההבנות בין המשרד לבין השר אלקין.

משה שגיא: הבסיס למעבר תקציב הוא בסעיף 19.

משה שגיא: מה שמופיע בתקנה בסעיף 19.

משה שגיא: בסעיף 19, חלק מהתוספות שניתנו בסעיף 19 הן מקור חד פעמי.

רם שפע: מה שאתה אומר כאן זה שכרגע המשרד לא מתכוון להעביר את כל התקציבים התוספתיים שהיו בשנים האחרונות.

רם שפע: במלים אחרות, קיצוץ של בערך שליש מארגוני הנוער, תנועות הנוער, שנות השירות, קבוצות המחנכים וכפרי הסטודנטים.

רם שפע: אגב, זה לא נאמר כאן הרבה, אבל הם נפגעים באותה מידה.

רם שפע: אני צודק?

משה שגיא: אתה לא צודק.

רם שפע: למה אני לא צודק?

משה שגיא: אתה שואל ואתה עונה.

משה שגיא: אתה רוצה שאני אענה?

רם שפע: שאלתי.

רם שפע: למה אני לא צודק?

רם שפע: אגב, זה אני בשם כולנו.

משה שגיא: אנחנו במעבר מתקציב המשרד לתקציב המשרד להשכלה גבוהה, החלנו את הקיצוצים שנובעים בהחלטת הממשלה אחד לאחד ולא הפעלנו שום שקל מעבר.

משה שגיא: כל הקיצוצים שחלו בהחלטת הממשלה.

יאיר גולן: זה לא יעזור לנו.

יאיר גולן: זה טיעון בירוקרטי קלאסי שנובע מזה שלקחו לו את תנועות הנוער.

יאיר גולן: מי כאן מספיק תמים להאמין שמשרד החינוך יעביר אקסטרה תקציב למשהו שיצא ממנו?

יאיר גולן: אם התנועות היו נשארות במשרד החינוך, שום דבר לא היה מקוצץ.

עוזי דיין: אל תבזבז על זה זמן.

עוזי דיין: התשובה שלו ברורה.

עוזי דיין: הוא יסביר שיש פונקציות שנשארו אצלו ויסביר מה החלטות הממשלה.

עוזי דיין: הוא יסביר מה תוקצב מראש, מה בבסיס ומה לא בבסיס.

יאיר גולן: הבעיה היא כאן בחדר, הבעיה היא שלנו, הפוליטיקאים.

יאיר גולן: הלכנו להסכם קואליציוני שהוא פתח לכשל שלטוני וזאת התוצאה שאנחנו מקבלים.

יאיר גולן: מה חשבנו שנקבל?

יאיר גולן: זה על הגב של הילדים.

רם שפע: אנחנו נשמע את נציגת האוצר.

יאיר גולן: אני מבטיח לך שהאוצר יאמר שהוא העביר את כל מה שהיה צריך.

רם שפע: אנחנו מברכים את ליאור קוטלר – אגף התקציבים, משרד האוצר - שנמצאת אתנו לראשונה בדיוני ועדת החינוך ומקווים שזה יקרה יותר.

רם שפע: בבקשה.

אלעזר שטרן: את רפרנטית גם במשרד המים?

אלעזר שטרן: כדי שנדע אם את מדברת על התקציב שנקלט או רק על זה שעבר.

ליאור קוטלר: אני רכזת תחום חינוך באגף התקציבים וחינוך משלים.

ליאור קוטלר: כלומר, גם התחום שעבר לשר אלקין נמצא תחת אחריותי.

וליד טאהא: היא יכולה לתת לנו תשובה לגבי שבעה מיליון השקלים בתכנית 922 בחברה הערבית.

ליאור קוטלר: כמו שאמרנו בתחילת השיחה, חבר הכנסת רם שפע, מדובר כאן בהחלטת ממשלה במסגרתה מעבירים נושא ממשרד אחד למשרד השני.

ליאור קוטלר: אני חייבת לומר שמשרד האוצר לא היה מעורב במשא ומתן בהקשר של קבלת ההחלטות.

ליאור קוטלר: מי שחתום על ההסכם, אלה שני המשרדים ושני המשרדים החליטו ביניהם על העברת התקציב, רק על מה שהיה בבסיס התקציב ולא מה שניתן כתוספות משלימות.

ליאור קוטלר: כמו שאמרתי, היה מדובר בתהליך שבוצע בין שני המשרדים ואלה ההבנות אליהן הם הגיעו.

ליאור קוטלר: ככל שיגיעו להבנות אחרות בין משרד החינוך לבין המשרד לחינוך משלים, אנחנו כמובן נעשה, ככל שהם יקבלו החלטות.

ליאור קוטלר: אנחנו בשום צורה לא חסם בהקשר הזה.

אורלי פרומן: בקיצור, יושבים כאן אנשים לא רלוונטיים לדיון שלנו.

רם שפע: היא רלוונטית מאוד.

רם שפע: היא הרכזת.

אורלי פרומן: היא הרכזת אבל היא לא מחליטה.

אורלי פרומן: היא עושה מה שאומרים לה.

אורלי פרומן: מי שהחליט זה מי שחתם על ההסכם הקואליציוני הזה, השר הזה והשר הזה.

רם שפע: אתם אמרתם הרבה פעמים שהאשמה היא בפיצול המשרד ואני מקבל את זה אבל אין לזה רלוונטיות להמשך הדיון.

אורלי פרומן: אני רוצה אותם מסבירים כי כל אחד כאן רק מבצע החלטות.

רם שפע: ליאור, מה שאת אומרת בשורה התחתונה זה שכרגע כל הכספים שהיו תוספתיים במשרד החינוך במשך השנים האחרונות, לפי מה שאת מבינה, לא עתידים לעבור למשרד להשכלה גבוהה ומשלימה ולפיכך יקוצצו בערך בשליש.

רם שפע: אני מבין נכון?

ליאור קוטלר: אני חייבת להודות שלא ראיתי את ההסכם.

רם שפע: זה לא מופיע בהסכם.

רם שפע: ההסכם לא ירד לרזולוציה של הכסף שעובר אלא לסוגי הסמכויות שעוברות.

רם שפע: לכן בהקשר הזה אני כן חושב שיש לכם את האפשרות לוודא - כי הכסף כן יושב אצלכם - שהכסף עובר בין המשרדים.

רם שפע: הרי הפעילות הזו אמורה להימשך.

רם שפע: זה לא קשור להסכם.

ליאור קוטלר: אני כן אומר שהם סיכמו ביניהם גם על העברות תקציביות ולא רק על העברת סמכויות ומה שהם סיכמו ביניהם, שני המשרדים, זה העברת הכסף לבסיס.

יוראי להב-הרצנו: רם, אתה קובע בצורה נחרצת שהפעילות הזאת צריכה להימשך.

יוראי להב-הרצנו: יכול להיות שהממשלה הזאת, בפיצול של זה, החליטה שהפעילות של תנועות הנוער לא צריכה להימשך, וזאת הבעיה כאן.

יוראי להב-הרצנו: הבעיה היא שהממשלה כנראה חושבת שזה פחות חשוב.

יוראי להב-הרצנו: תואיל הממשלה לסגור את המשרד המיותר הזה, להעביר בחזרה את התקציבים ואת האחריות ובא לציון גואל.

רם שפע: ליאור, יש לך עוד משהו להוסיף?

ליאור קוטלר: לא.

וליד טאהא: יש לי תשובה לגבי השבעה מיליון שקלים?

רם שפע: שבעה מיליון של החלטה 922 בהקשר של החברה הערבית כשלא בדיוק ברור היכן הכספים האלה נתקעים.

רם שפע: יש לך תשובה לזה?

ליאור קוטלר: לגבי 922?

ליאור קוטלר: אני אצטרך לבדוק ולהחזיר תשובה.

ליאור קוטלר: אני מניחה שמשה שגיא יוכל להתייחס.

אורלי פרומן: אנחנו צריכים לדרוש שיעלו לדבר אתנו אנשים שהם מוסמכים לקבל החלטות ויודעים היטב.

רם שפע: כפי שאת יודעת, מי שמוסמך בהקשרים האלה אלה הם השרים.

אורלי פרומן: יעלה השר.

רם שפע: השר היה כאן כבר מספר פעמים.

רם שפע: אנחנו נפנה אליו חד משמעית בתביעה משותפת שלנו, גם אני וגם אתם, אני כמי שיושב בקואליציה הזאת ויש כאן עוד כמה חברים כאלה, ואנחנו נוודא כי בהקשר הזה באמת משרד האוצר, אני כן חושב שיש לו מה לעשות אבל אני מקווה שנשכנע את אלקין ואת גלנט שכל התקציבים שהופנו לארגונים, לתנועות, לשין-שינים ולכל מי שציינתי קודם יועברו בין המשרדים.

רם שפע: אני רוצה להסביר את המשמעות למי שלא מבין וצופה בנו.

רם שפע: המשמעות היא שתקציבים שעד עכשיו הגיעו לארגונים האלה, בשנה הבאה ילכו למקומות אחרים.

רם שפע: הכסף הזה לא ייעלם.

רם שפע: הוא יישאר במשאבה של משרד החינוך ופשוט ילך למקומות אחרים.

אלעזר שטרן: אי אפשר להתעלם מזה שכאשר אתה מעביר ממשרד החינוך, גוף חינוכי – באמת אני אומר את זה – למשרד מים, זה בכלל לא הדיון.

אלעזר שטרן: אני בטוח שבהעברות האלה אף אחד לא חשב על תנועות הנוער.

אלעזר שטרן: כשאתה נמצא במשרד חינוך ושר חינוך מבין את חשיבות תנועות הנוער, יש לו תקציב ענק שהוא יכול לשחק אתו.

אלעזר שטרן: אלה מוצרים משלימים.

רם שפע: לכן אנחנו כאן, כדי לוודא שהם מבינים שאנחנו לא מוכנים לתת לזה לקרות.

אלעזר שטרן: בסדר.

אלעזר שטרן: מזמן הבנו את זה.

אלעזר שטרן: הבעיה היא שבאמת, עם כל הכבוד לוועדה, הדברים, ראשית, נעשים מלמעלה ושנית, לוועדה אין שינים זאת האמת.

אלעזר שטרן: אין לה שיניים כמו שיש לוועדת כספים.

יאיר גולן: זה יותר חמור.

יאיר גולן: הכנסת יצרה את הבעיה הזאת ועכשיו היא כאילו דנה תוך שהיא מזילה דמעות תנין על איך היא פותרת את הבעיה שהיא בעצמה יצרה.

רם שפע: למרות הביקורת, דבריך חשובים.

אלעזר שטרן: לא.

אלעזר שטרן: בגלל הביקורת דבריי חשובים.

אלעזר שטרן: מה עצוב כאן.

אלעזר שטרן: יש כאן דיון שחוצה את כל הכנסת הזאת ולא רק בגלל שכולנו בוגרי תנועות נוער.

אלעזר שטרן: אתה יודע, כל אחד בא מהרקע שלו.

אלעזר שטרן: ישב כאן שר הביטחון, אני יכול להעיד על כך, ויאמר כמה תנועות הנוער חשובות לביטחונה של מדינת ישראל.

אלעזר שטרן: יש כאן דיון שהוא חוצה ואף אחד לא מצליח להבין את המחיר העצוב הזה של הקמת משרד ולמה תנועות הנוער היו צריכות להיות קורבן למניפולציה הפוליטית הזאת של יצירת משרד שלא היה.

אלעזר שטרן: אומר לך גם משה שגיא שהוא מדבר עם אלקין.

אלעזר שטרן: למה הוא מדבר עם אלקין?

אלעזר שטרן: כי אין לו אף אחד ממול שעובד מולו, כי זה משרד שעוד לא קם ובינתיים תנועות הנוער מפסידות מהתקציב שלהן ומהפעילות שלהן.

אלעזר שטרן: זה לא כסף.

אלעזר שטרן: אלה ילדים, זה נוער.

רם שפע: באופן יחסי זה באמת לא הרבה כסף.

רם שפע: אני רוצה לומר שיש לי כאן רשימה אדירה של אנשים שרצו לדבר.

חמד עמאר: אני פעם ראשונה מגיע אליך לוועדה.

חמד עמאר: אני חייב להתבטא בנושא הזה.

רם שפע: קח חצי דקה ואחר כך חבר הכנסת דיין שמסתכל אלי בעיניים שאני לא יכול לעמוד נגדן.

רם שפע: לכן שניכם תדברו בקצרה.

חמד עמאר: אני שמעתי כמה מחברי הכנסת.

חמד עמאר: קודם כל, אין ניגוד עניינים שאני מדבר.

חמד עמאר: נכון, ייצגתי שתי תנועות נוער אבל אני לא נושא בתפקיד כלשהו בשתי התנועות שהקמתי.

חמד עמאר: החליטו להקים משרד חדש.

חמד עמאר: תשמעו, חברי הכנסת, בגרמניה למשל יש משרד לענייני צעירים ותנועות נוער.

חמד עמאר: יש משרד כזה.

חמד עמאר: אם אתה מקים משרד ייעודי לתנועות נוער וצעירים, בסדר.

חמד עמאר: גם בירדן יש משרד לצעירים ובעוד הרבה מדינות בעולם.

חמד עמאר: הבעיה שנוצרה כאן היא שלקחו את כל תנועות הנוער וכל החינוך המשלים והעבירו אותו למשרד חדש.

חמד עמאר: את התקציב של 2019 היו צריכים לקחת, 119 מיליון שקלים, להעביר את הסכום הזה לתנועות הנוער.

חמד עמאר: לא להגיד להם שאנחנו הולכים לבסיס שהוא 84 מיליון שקלים.

חמד עמאר: אם אני מחלק לפי מספר חניכים, רק בתנועות נוער, יוצא לכל ילד 12 שקלים בחודש.

חמד עמאר: להחזיק ילד בתנועת נוער, לתת לו את כל הפעילות של תנועת הנוער ב-12 שקלים.

חמד עמאר: אם נחלק למספר חניכים לפי 84 מיליון שקלים, זה כמעט לא כסף.

חמד עמאר: אפילו 118 מיליון שקלים זה לא תקציב וזה לא כסף.

חמד עמאר: לכן הדבר החשוב ביותר כאן קודם כל להעביר את התקציב.

חמד עמאר: לתחום בזמן.

חמד עמאר: אתה כיושב ראש ועדה צריך לדבר, כמה זמן, מתי הכסף הזה יעבור.

חמד עמאר: העבירו לתנועות הנוער רק 40 אחוזים.

חמד עמאר: כשאתה מדבר על ארגוני נוער ותנועות נוער, התנועות קורסות והארגונים קורסים.

חמד עמאר: יש שם עובדים ויש פעילות.

חמד עמאר: חוץ מזה, יש פעילות קיץ.

רם שפע: אתה צודק.

יאיר גולן: רק עובדי מדינה מיותרים בעקבות ההסכם הקואליציוני זה לפחות 120 מיליון שקלים לשנה.

רם שפע: אני מאפשר לכם להיות ציניים, אבל חאלס.

חמד עמאר: בלי פעילות קיץ, זה אומר שלא יהיו לך מדריכים בספטמבר 2021.

רם שפע: אתה צודק.

רם שפע: חבר הכנסת עוזי דיין.

עוזי דיין: מפאת הזמן אני אשתדל לומר מה אני חושב שצריך לעשות.

עוזי דיין: יש כאן מצב של הסכמה גם על זה שהסתדרו כל ארבעת החורים השחורים בצורה אחת שזה אי צדק מהרבה שנים, הזנחה ופוליטיזציה של תנועות וארגוני הנוער.

עוזי דיין: התסכול של המשרדים שאף אחד לא חושב שזה עושה טוב לעניין.

עוזי דיין: הקורונה שעיקר הבעיה שלה היא פעילות וגם סוגיה של תרומות ואי הוודאות העתידית.

עוזי דיין: אי הוודאות הגדולה היא לא רק של תנועות הנוער אלא גם לא ברור מי מהמשרדים האלה יהיה בעוד שנה, שנתיים, שלוש, ארבע.

עוזי דיין: לכן אנחנו צריכים לחזק את תנועות הנוער ואני מציע לעשות את זה כך.

עוזי דיין: לנצל את זה שאני חושב שניתן להגיע, מעבר לאמירות הילדותיות, אנחנו כנראה לא נשנה את ההסכם הקואליציוני ולכן השאלה מה אנחנו יכולים להחליט יחד לעשות.

עוזי דיין: אני מציע את ההצעה הבאה.

עוזי דיין: הלקח צריך להיות שצריך לחזק את תנועות הנוער, ארגוני הנוער, כפרי הסטודנטים ויש עוד גופים קטנים שלא הוזכרו כאן.

עוזי דיין: למה?

עוזי דיין: כי בתוך כל הסיפור הפוליטי, מה יקרה והעתיד הלא ברור, הקורונה ומה יהיה עם המשרדים, אותם צריך לחזק כדי שישרדו את התקופה הזאת ואף יתגברו.

עוזי דיין: אני חושב שצריך לצאת בהסכמה, ואני מקווה שקיימת כאן ולומר, ראשית, מעבירים את כל התקציב של 2019, כדי שלא תהיינה אי הבנות, ולא מחילים עליו שום קיצוצים שהתכוונו לעשות ב-2019 ואת כל התוספות – לא רק בסיס התקציב שזה פטנט ידוע, מעבירים אותו גם אם יש פונקציות שנמצאות במקום אחר.

עוזי דיין: זאת אומרת, אם למשרד החינוך יש פונקציות נוספות, הוא יספוג את זה בתוך תקציבו ולא הפוך, כך שלתנועות וארגוני הנוער יעבור הכול.

עוזי דיין: דבר שני.

עוזי דיין: באחריות המשרדים החדשים יצטרכו לעשות חלוקת צדק גם במצב הזה, כי יש הפרש עצום בין מה שמקבלים עבור חניך בתנועות נוער לבין מה שמקבלים עבור חניך בארגון נוער.

עוזי דיין: את הדבר הזה, אין ברירה אלא לעשות אותו עכשיו.

עוזי דיין: הדבר השלישי והאחרון.

עוזי דיין: אנחנו צריכים לקבל החלטה מקיר לקיר – ואם יש צורך, להביא את כל הדברים האלה למליאה – שמאשרים פעילות ופעילות אלה גם פעולות, גם טיולים, גם יכול להיות אפילו בריכה בקפסולות קבועות ולרוב תנועות הנוער אין בעיה לקיים אותן.

עוזי דיין: אני לא מדבר על מאות ואלפים אבל אני מדבר על קפסולות.

רם שפע: חבר הכנסת דיין, בבקשה משפט לסיום.

עוזי דיין: יהיה מדריך אחראי ואת הפעילות הזאת, אם היא מתקיימת כך, מאשרים בכל המקומות.

עוזי דיין: אני מתכוון לתנועות נוער, טיולים, פעולות וגם בריכות קהילתיות וכולי.

עוזי דיין: לדעתי מה שהוצע כאן יש הסכמה גם פוליטית ויש בזה הסכמה גם עם המשרדים הרלוונטיים.

עוזי דיין: הגוף היחידי שאני חושב שצריך יהיה בצד המקצועי לקפל אותו בעניין הזה, זה המל"ל.

עוזי דיין: אם נגיע להסכמה פוליטית, צריך להביא אותה בצורה שהיא עולה למליאה.

רם שפע: תודה רבה.

רם שפע: שוב אני מתנצל בפני כל מי שלא דיבר.

רם שפע: עשינו הכול כדי שגם חברי הכנסת ידברו וגם הנציגים שהגיעו לכאן ידברו.

רם שפע: אני רוצה לומר לכם לסיכום שבעיניי אנחנו באמת באמת במצב פשוט קטסטרופלי.

רם שפע: העובדה שבני הנוער שלנו יישארו ברחובות ובבית, לא תקל בעיני בשום צורה על מצב התחלואה ואת זה צריך להבין.

רם שפע: לכן כל מה שקשור לפעילות שלהם, אני אמרתי את זה כאן, כל מי שהיה הסכים אתי, אופוזיציה וקואליציה, למרות שכמובן האופוזיציה הייתה צריכה גם לומר כמה אמירות פופוליסטיות לפרוטוקול אבל מכיוון שאני יודע להבליג, אז הבלגתי על זה רוב הזמן.

יאיר גולן: לא פופוליסטיות.

יאיר גולן: האמת לאמיתה.

רם שפע: אני לא הגבתי להרבה מהדברים שאמרת, חלקם היו עם טעם וחלקם היו עם פחות.

רם שפע: זה בסדר גמור.

יאיר גולן: לא תפקידך לחלק לנו ציונים.

רם שפע: תפקידי להגיד את דעתי ואני עושה את זה נאמנה.

יאיר גולן: דעתך, כן.

יאיר גולן: אבל לא לחלק לנו ציונים.

רם שפע: אתה תלמד גם להיות סבלני.

רם שפע: אני הקשבתי לדברים שלך ברוב קשב למרות שחלקם לא היו ענייניים.

רם שפע: אנחנו קוראים כאן ביחד – למרות הדיבור הזה שהיה עכשיו – לעשות הכול כדי לאפשר לפעילות של התנועות והארגונים להתקיים בקפסולות מצומצמות גם בעת הקריטית הזאת.

רם שפע: אני באמת לא חושב – ועד עכשיו אף אחד לא הוכיח אחרת – שזה מגביר תחלואה כי הם גם ככה מתכנסים אבל הם מתכנסים בלי מדריך ובלי פיקוח ובלי שאף אחד שם לב מה קורה אתם.

רם שפע: אני חושב, לדעתי, שנכון מה שהעלה כאן שלומי קסטרו את האפשרות שאנחנו נקבע מראש שאם נגיע למספר מסוים של נדבקים, אז נפסיק את הפעילות אבל בואו ניתן לנוער להראות שהוא אחראי ולמדריכים שלו, גם בארגונים וגם בתנועות, ולהראות שאולי הם יודעים לעשות את זה.

רם שפע: אני קורא מכאן גם לשר גלנט וגם לשר אלקין.

רם שפע: האחריות על הסיפור הזה נמצאת בידיים שלכם ואין שום סיבה בעולם שהכסף שהוקצה בשנים האחרונות לתנועות הנוער, לארגוני הנוער, למפעל שנת שירות האדיר שגם בו יצא לי לקחת חלק בעצמי, לקבוצות המחנכים – אין שום סיבה שהכסף הזה יישאר וייבלע במשרד החינוך ויעבור למשהו אחר.

רם שפע: הוא צריך לעבור כפי שהוא היה עד עכשיו למשרד של אלקין כדי שהתקציב שלהם לא ייפגע.

רם שפע: אני אומר לכם שאני מתכוון לעשות הכול, גם בוועדת הכספים, כדי שכל הכסף שצריך להגיע לתנועות ולארגוני הנוער יגיע אליהם.

רם שפע: תודה גדולה לכל מי שלקח חלק.

רם שפע: תהיו שותפים להמשך הקרב הזה כי אנחנו בקרב וצריך לנצח בו.

רם שפע: תודה רבה.

רם שפע: אנחנו עוברים לדיון הבא.